Ε.Πα.Μ Αχαρνών - Καματερού: Τι είναι το Ε.ΠΑ.Μ.\nΣτα ερωτήματα αυτά δίνονται ποικίλες απαντήσεις. Ορισμένοι είναι ικανοποιημένοι με την ίδια την ύπαρξη των συνελεύσεων των πλατειών και την συζήτηση που διεξάγεται σ’ αυτές. Ονειρεύονται μάλιστα ότι από αυτές θα ξεπεταχτεί κάποιο είδος νέου σοβιέτ, παραγνωρίζοντας ότι όσοι απαρτίζουν τις συνελεύσεις δεν αντιπροσωπεύουν κανέναν άλλον εκτός από τον εαυτό τους. Κανενός είδους εντολοδόχοι, ή αντιπρόσωποι των πλατειών δεν μπορούν να υπάρξουν, διότι οι ίδιες οι πλατείες δεν εκπροσωπούν κανένα συγκροτημένο υποκείμενο της κοινωνίας. Δεν εκφράζουν τίποτε περισσότερο από μια συνάντηση ανθρώπων που αναζητούν τρόπους έκφρασης και δράσης εν μέσω κατακλυσμιαίων εξελίξεων. Κάθε προσπάθεια να εκβιαστεί η πλατεία σε κάτι που δεν είναι, την αποκόβει τελείως από την κοινωνία και την μετατρέπει σε γραφική καρικατούρα. Το καλύτερο που μπορεί να γίνει είναι να διατηρηθεί η συνάντηση της πλατείας σαν σημείο αναφοράς, ριζοσπαστισμού, αντίστασης και δράσης για πλατύτερες μάζες που έχουν τους δικούς τους τρόπους ωρίμανσης και κινητοποίησης. Κι αυτό προϋποθέτει ανοιχτές διαδικασίες, σαφείς πολιτικές αφετηρίες και περιφρούρηση απέναντι σε κάθε προσπάθεια χειραγώγησης. Άλλοι, πάλι, τρέμουν τόσο πολύ τη μαζική συμμετοχή στις κινητοποιήσεις και κυρίως τον ριζοσπαστισμό του απλού κόσμου, που θέλουν να μετατρέψουν την πλατεία σε λέσχη ατέρμονης συζήτησης επί παντός επιστητού.\nΤα πάντα είναι προς συζήτηση, εκτός φυσικά από το πώς σπάμε τα δεσμά του χρέους και του ευρώ, όπως επίσης και το πώς ξεφορτωνόμαστε το σύστημα εξουσίας που σήμερα ξεκινά από τις Βρυξέλλες, την Φρανκφούρτη, το Παρίσι και το Βερολίνο. Οι δυνάμεις αυτές ασκούνται όλες αυτές τις ημέρες στο να βάζουν χαλινάρι στο ριζοσπαστισμό του κόσμου, στο όνομα του διαλόγου, αλλά και να επιχειρούν να αντιπαραθέσουν την συνέλευση της πλατείας με την μεγάλη μάζα που διαδηλώνει και η οποία είναι αδύνατον να ελεγχθεί από τους μηχανισμούς τους. Δεκάδες φορές επιχείρησαν να φέρουν σε αντιπαράθεση τους «πάνω», δηλαδή την κοινωνία, με τους «κάτω», δηλαδή τη συνέλευση της πλατείας Συντάγματος. Πρόκειται για το alter ego των προβοκατόρων των δυνάμεων καταστολής που έχουν σαν αποστολή να αφυδατώσουν τόσο πολύ την πλατεία, ώστε να την ελέγξουν, ή να την διαλύσουν.\nΟ στόχος τους είναι απλός. Η μετατροπή μιας μορφής κινητοποίησης σε λέσχη συζήτησης χωρίς αντίκρισμα στην κοινωνία και τα ζωτικά προβλήματά της, μπορεί εύκολα να λεηλατηθεί από επιτήδειους όταν θα έρθει η ώρα να προσθέσουν μια ακόμη συνιστώσα στη στημένη άνωθεν «συμμαχία» παραγόντων και παραγοντίσκων κορυφής. Πέρα όμως από τις εντεταλμένες δυνάμεις που λειτουργούν ως στήριγμα του σημερινού πολιτικού συστήματος (βλ. ΣΥΡΙΖΑ και παραφυάδες), των οποίων η μόνη αγωνία είναι να μην αμφισβητήσει η πλατεία τα ιερά και όσια των επικυρίαρχων, (βλ. Ευρωπαϊκή Ένωση και ευρώ), υπάρχει και η παραδοσιακή λογική του κομματικού προσηλυτισμού.\nΥπάρχουν ήδη εν εξελίξει ζυμώσεις παρασκηνίου με «προσωπικότητες» και παράγοντες κάθε είδους που έρχονται να συνδράμουν στην ψηφοθηρική λεηλασία της πλατείας. Το επόμενο διάστημα θα είναι εξαιρετικά διδακτικό για το πώς παλιοί αγωνιστές με αλλοτινές περγαμηνές – χωρίς να σκέφτονται ότι πάντα τα στερνά τιμούν τα πρώτα – όπως και διάφοροι άλλοι νεόκοποι αντάρτες εξαργυρώνουν στο αλισβερίσι κορυφής την πολιτική τους διαδρομή και διαμαρτυρία. Αρκεί να μην θιχτούν τα θεμέλια του σημερινού άθλιου οικοδομήματος: η ΕΕ και οι δανειστές. Αρκεί να ξεγελάσουν και να χαλιναγωγήσουν τις διαδηλώσεις και τον ριζοσπαστισμό της κοινωνίας. Τέλος, υπάρχει και ο τσαντιρομαχαλάς. Τα τσαντίρια δηλαδή της πλατείας Συντάγματος που έχουν στηθεί με σκοπό να πουλήσει ο καθένας τη δική του πολιτική πραμάτεια.\nΕδώ ισχύει το γνωστό: καλύτερα βασιλιάς στο δικό σου τσαντίρι, παρά απλός συνοδοιπόρος σ’ ένα μεγάλο πλειοψηφικό κίνημα. Σε τι ακριβώς συμβάλλουν τα τσαντίρια; Πώς ακριβώς συμβάλλουν στην ενότητα του κόσμου, στην ευρύτερη και πιο δυναμική κινητοποίηση της κοινωνίας; Δεν συμβάλλουν, απλά απασχολούν ορισμένους που νομίζουν ότι κάνουν κάτι με το να διακινούν την δική τους ιδιαιτερότητα, ή να μαζεύουν υπογραφές για αμφιλεγόμενα θέματα. Βεβαίως, ανάμεσά τους υπάρχουν και οι γνωστοί επιτήδειοι που μέσα από το δικό τους τσαντίρι βλέπουν την ανατολή ενός νέου κόμματος το οποίο επαγγέλλεται την σωτηρία της πατρίδας ή του κόσμου κατά τα ευαγγελικά πρότυπα. Παρασκήνιο, περίεργες συμφωνίες με γκρούπες και γκρουπούσκουλα ερήμην του κόσμου, παλιές και νέες σέχτες του ενός που ευαγγελίζονται την νέα αποκάλυψη, ένα ολόκληρο τσίρκο μετώπων, συμμαχιών και κομμάτων που στήνεται ανάμεσα σε παράγοντες και παραγοντίσκους, οι οποίοι θεωρούν ότι εκφράζουν ελέω Γιαχβέ όχι μόνο τον «κοσμάκη», αλλά το ίδιο το Έθνος! Κι όσο πιστεύουν ότι οι υπογραφές που μαζεύουν με διάφορα προσχήματα τους δίνουν πολιτική δύναμη, τόσο πιο σίγουροι αισθάνονται για το ηρωικό τους μέλλον. Άνοιξε το τριώδιο και οι πολιτικές μασκαράτες κάνουν παρέλαση με τον κόσμο να παρακολουθεί αποσβολωμένος και αδιάφορος.\nΓια πολλούς το πρώτιστο μέλημα είναι οι επερχόμενες εκλογές. Επομένως το όλο θέμα είναι να στήσουμε ένα κόμμα ή κάποιο ευρύτερο σχήμα με θέσεις που να έχουν απήχηση και να ετοιμαστούμε για τις εκλογές. Όποτε κι αν γίνουν. Όμως κάτι τέτοιο σε καταδικάζει σε μια από τα ίδια. Ακόμη κι αν βρεθεί κόσμος να σε ψηφίσει. Είναι αδιανόητο πόσοι σήμερα προβάρουν τα καλά τους, ώστε να είναι έτοιμοι να καταλάβουν τα έδρανα της Βουλής. Ψηφοδέλτια στήνονται αναφανδόν. Παλιά και νέα κόμματα επί ποδός εκλογών. Όλοι τους σε άγρα ψήφων. Ποντάρουν στο γεγονός ότι επειδή πλατύτερες μάζες αντιλαμβάνονται την πολιτική μέσα από το «τι θα ψηφίσω στις εκλογές», μπορούν να τις ξεγελάσουν και έτσι να υφαρπάξουν την ψήφο τους. Αυτό που χρειάζεται είναι κάποια ονόματα-κράχτες, πέντε υποσχέσεις, άλλα πέντε δεηθώμεν και έτοιμο το ψηφοδέλτιο. Λίγο σπρώξιμο από κάποια επιχειρηματικά ή άλλα κυκλώματα και έτοιμη η «λαϊκή απήχηση».\nΥπολογίζουν όμως χωρίς τον ξενοδόχο. Οι εξελίξεις είναι αδυσώπητες, οι καταστάσεις μέσα στην κοινωνία γίνονται όλο και πιο άγριες. Όποιος προετοιμάζεται για τις εκλογές, απλά ετοιμάζει το ξεβράκωμά του. Όποιο κι αν είναι το αποτέλεσμα των εκλογών, θα κρατήσει για λίγους μόνο μήνες, επιδεινώνοντας δραματικά την πολιτική κρίση που βιώνει η χώρα. Η λύση του προβλήματος δεν μπορεί να δοθεί μέσα από εκλογές, όπως αυτές γίνονταν μέχρι σήμερα.\nΌποιος ποντάρει στην ανάδειξή του μέσα από τέτοιες εκλογές, είναι απολύτως σίγουρο ότι θα καταλήξει στον σκουπιδοτενεκέ της πολιτικής. Και μάλιστα πολύ γρήγορα. Κι αυτό γιατί το κεντρικό ζήτημα σήμερα δεν είναι οι εκλογές, αλλά η εξουσία. Δεν μπορούμε να σκεφτόμαστε με όρους αντιπολίτευσης, αλλά με όρους κατάκτησης της εξουσίας από τον ίδιο το λαό το συντομότερο δυνατόν. Το όλο ζήτημα επείγει όσο ποτέ άλλοτε. Δεν πρόκειται μόνο για την υπεράσπιση του εργαζόμενου, του μικρού και μεσαίου επιχειρηματία, του επαγγελματία και του νέου από την λαίλαπα των μέτρων και παρεμβάσεων εναντίον του, αλλά και για την ίδια την επιβίωση της χώρας.\nΕίναι άλλο να διεκδικείς την ανάταξη της χώρας σου πριν πουληθεί κομμάτι-κομμάτι και άλλο όταν θα έχει εκποιηθεί και οι υποδομές της θα έχουν καταστραφεί ολοκληρωτικά από τους κερδοσκόπους επενδυτές. Είναι άλλο να μιλάς για μια ενιαία και αδιαίρετη εθνική επικράτεια και άλλο για έναν κατακερματισμένο εθνικό χώρο που θα εκποιείται προς όφελος των δανειστών και των επενδυτών κεφαλαίου. Και η διαφορά αυτή έχει πλέον απόσταση μερικών μηνών. Όποιος δεν θέτει σήμερα θέμα εξουσίας από την σκοπιά των συμφερόντων του λαού, αυτός εξ αντικειμένου βάζει πλάτη στην κυρίαρχη εξουσία.\nΌτι κι αν ισχυρίζεται, όπως κι αν αντιπολιτεύεται την κυρίαρχη πολιτική. Στη σημερινή κατάσταση δεν υπάρχουν πια περιθώρια παραδοσιακής αντιπολίτευσης. Δεν υπάρχουν δυνατότητες αποτροπής της κυρίαρχης πολιτικής, ή απόσπασης κάποιων υποχωρήσεων. Αν δεν ανατραπεί το κυρίαρχο πολιτικό σύστημα, αν δεν συντριβεί το σημερινό καθεστώς, αν δεν ξηλωθεί ο ζουρλομανδύας που έχουν φορέσει στην χώρα το ΔΝΤ και κυρίως η ΕΕ και η ΕΚΤ, αν δεν αναγεννηθεί η δημοκρατία στον τόπο με όρους πραγματικής λαϊκής κυριαρχίας και εθνικής ανεξαρτησίας, τότε δεν μπορούμε να ελπίζουμε σε τίποτε. Τότε είναι σαν να καταδικάζουμε το λαό και τη χώρα στην πιο απόλυτη καταστροφή, ψάχνοντας μόνο για τον εαυτό μας ένοχα άλλοθι.\nΑυτό που επειγόντως έχει ανάγκη σήμερα η κοινωνία δεν είναι ένα ακόμη καλύτερο κόμμα, ούτε ένα «μέτωπο» κορυφής με εκλογικό προσανατολισμό, αλλά μια πολιτική δύναμη που να μπορεί να συσπειρώνει τα ευρύτερα λαϊκά στρώματα στην καθημερινή πάλη για την επιβίωση, η οποία είναι κάτι παραπάνω από σίγουρο ότι θα γίνεται όλο και πιο δύσκολη, δημιουργώντας ταυτόχρονα τις αναγκαίες προϋποθέσεις για την ανατροπή του κυρίαρχου πολιτικού συστήματος και των βασικών επιλογών του εδώ και τώρα. Και για να το κάνει αυτό θα πρέπει να λειτουργεί ανοιχτά, να απευθύνεται κύρια στον ίδιο το λαό και να εκφράζει την ευρύτερη δυνατή κοινωνικοπολιτική συμμαχία, δίχως συνιστώσες κορυφής, δίχως προαπαιτήσεις και προϋποθέσεις άλλες εκτός από τη συμφωνία και τη συστράτευση σε μερικούς άμεσους κοινούς στόχους που στο σύνολό τους συνθέτουν την πολιτική πρόταση της ανατροπής.\nΤι σηματοδοτεί το κάλεσμα για ΕΠΑΜ; Αυτό το νόημα έχει το κάλεσμα για την άμεση συγκρότηση ενός Ενιαίου Παλλαϊκού Μετώπου (ΕΠΑΜ). Το κάλεσμα αυτό δεν είναι τίποτε περισσότερο από αυτό που λέει: ένα κάλεσμα, δηλαδή ένα προσκλητήριο αγωνιστικής συνεύρεσης στη βάση ορισμένων άμεσων κοινών στόχων. Με άλλα λόγια δεν είναι κανενός είδους ιδρυτική διακήρυξη, με όλη την αυστηρότητα που πρέπει να έχει ένα τέτοιο κείμενο. Οι ιδρυτικές διακηρύξεις των αληθινών μετώπων παράγονται από συλλογικά όργανα και μέσα από συλλογικές διαδικασίες που αφορούν όλα τα μέλη τους. Αυτό που κάνει το κάλεσμα είναι να ξεκαθαρίζει πάνω σε ποιους στόχους καλείται η άμεση συγκρότηση του ΕΠΑΜ, αλλά και με ποιους βασικούς όρους μπορεί να γίνει αυτή η συγκρότηση. Όλα τα υπόλοιπα είναι αντικείμενο των εσωτερικών διεργασιών του μετώπου.\nΑνεξάρτητα από το ποιος ή ποιοι έγραψαν το συγκεκριμένο κάλεσμα ο στόχος του ήταν να κινητοποιήσει συνειδήσεις και αγωνιστές, ανεξάρτητα από ιδεολογικοπολιτικές ταυτότητες και καταγωγές. Το κάλεσμα γράφτηκε για να παρακινήσει με τους στόχους που βάζει και όχι με τις υπογραφές γνωστών και επωνύμων που συγκεντρώνει. Γι’ αυτό και δεν συνοδεύτηκε εξαρχής από συγκεκριμένες υπογραφές. Σκοπός του ήταν να μετατραπεί σε κάλεσμα για οργάνωση οποιουδήποτε συμφωνεί με τους στόχους και τα προτάγματά του. Όποιος συμφωνεί με το κάλεσμα, το κάνει δικό του και το μετατρέπει σε δικό του σάλπισμα για άμεση συγκρότηση ΕΠΑΜ στην περιοχή του, στην γειτονιά του, στο χώρο δουλειάς του. Όποιος λοιπόν περιμένει «ειδική πρόσκληση» για να συμμετάσχει, ή περιμένει να δει ταγούς για να προσχωρήσει, ατύχησε.\nΤέτοιες λογικές δεν υπάρχουν στο ΕΠΑΜ. Όποιος θέλει να προσχωρήσει ως στρατηγός του κινήματος, περιμένει μάταια την «ειδική πρόσκληση». Το ίδιο και όποιος θεωρεί ότι πρέπει να δει πρώτα ποιοι και πόσοι επώνυμοι υποστηρίζουν το ΕΠΑΜ. Του λέμε εξαρχής ότι έχει κάνει λάθος πόρτα. Ακόμη κι αν τον ικανοποιήσουν τα ονόματα, πρέπει να του πούμε ότι δεν είναι καλοδεχούμενος στο μέτωπο. Δεν μπορεί να προσφέρει στον αγώνα όποιος περιμένει άλλους να μπουν πρώτα μπροστά.\nΤο ΕΠΑΜ δεν ψάχνει για οπαδούς μιας δράκας αυτόκλητων σωτήρων, ή επωνύμων. Αντίθετα φιλοδοξεί να αποτελέσει μια οριζόντια οργάνωση απλών αγωνιστών χωρίς διαχωρισμούς ιεραρχίας, χωρίς ηγέτες και ηγετίσκους, χωρίς επώνυμους παράγοντες, ή ιδρυτές και πεφωτισμένους καθοδηγητές. Φιλοδοξεί να απευθυνθεί απευθείας στις τάξεις του ίδιου του λαού και όχι σε οποιονδήποτε θεωρεί τον εαυτό του, ή την οργάνωσή του εκπρόσωπο του λαού. Αυτό που μπορεί να αναδείξει κάποιον μέσα στο ΕΠΑΜ, είναι μόνο η προσωπική του δουλειά, η προσωπική του συνεισφορά στην κοινή πάλη, η αφοσίωση στους κοινούς σκοπούς και η ικανότητα να ανοίγει δρόμους για το κίνημα. Άλλωστε στις σημερινές συνθήκες, μόνο όποιος είναι διατεθειμένος να βάλει το κεφάλι του στο ντορβά είναι σε θέση να βγει στ’ αλήθεια μπροστά. Επομένως, η γκρίνια που ακούγεται από ορισμένους ότι κάποιοι δεν κλήθηκαν να συμμετάσχουν στο ΕΠΑΜ, είτε προέρχεται από παρανόηση, είτε είναι εκ του πονηρού. Όποιος συμφωνεί με τους στόχους και τους όρους του καλέσματος δεν έχει καμιά δικαιολογία στο να μη συνδράμει, ή να μη συμμετάσχει και μάλιστα ισότιμα. Όλα τα άλλα είναι εκ του πονηρού. Και αυτό που συνήθως κρύβουν τέτοιες γκρίνιες είναι η υπόγεια αμφισβήτηση των στόχων και των όρων του καλέσματος.\nΘα το πούμε ακόμη μια φορά: Το ΕΠΑΜ δεν δέχεται μεταγραφές αυτόκλητων αρχηγών, στρατηγών και σωτήρων της τάξης, της πατρίδας, ή του έθνους. Ούτε πρόκειται να μετατραπεί σε μια ακόμη παραλλαγή του ΣΥΡΙΖΑ όπου κάποιες συνιστώσες κορυφής θα καθορίζουν τις πολιτικές συμφωνίες ερήμην της βάσης. Όποιος θέλει να συμμετάσχει σε τέτοιου είδους μέτωπα και συμμαχίες, υπάρχουν μπόλικα αυτήν την εποχή με αναφορές στον «αριστερό», ή στον «πατριωτικό» χώρο. Διαλέγει και παίρνει την παραλλαγή του ΣΥΡΙΖΑ που ταιριάζει στα ιδεολογικά του κολλήματα, στις προσωπικές του ατζέντες και φιλοδοξίες. Δεν χρειάζεται να προσπαθήσει με το ΕΠΑΜ. Είναι σίγουρο ότι δεν του ταιριάζει. Το μέτωπο για το οποίο μιλάμε εμείς όσο ανοιχτό είναι στις διαδικασίες του και ελεύθερο στις ζυμώσεις στο εσωτερικό του, άλλο τόσο αυστηρό είναι ως προς τους κοινούς του στόχους. Αφετηρία της δημοκρατίας στις γραμμές του και της εσωτερικής συνοχής του είναι η περιφρούρηση των κοινών στόχων του. Όποιος αμφιβάλλει ή αμφισβητεί τους κοινούς στόχους δεν έχει θέση στο ΕΠΑΜ. Από κει και πέρα, δεν μπαίνει καμμιά άλλη προϋπόθεση, ή προαπαίτηση.\nΤο ΕΠΑΜ φιλοδοξεί να ενώσει ισότιμα αγωνιστές, δημοκράτες, πατριώτες από κάθε ιδεολογικοπολιτική κατεύθυνση, από κάθε παραδοσιακό κομματικό χώρο. Φιλοδοξεί να οικοδομήσει μια οργάνωση του ίδιου του λαού πέρα και πάνω από ιδεολογικές και κομματικές διαχωριστικές γραμμές. Φιλοδοξεί να αναδείξει μια νέα αγωνιστική κουλτούρα που θέλει να μάθει διαφορετικά σκεπτόμενους αγωνιστές πώς γίνεται να «βαδίζουν χώρια» ως προς την ιδεολογία τους, αλλά να «χτυπούν μαζί» όταν πρόκειται για τον κοινό εχθρό. Κάτι βέβαια που προϋποθέτει πλήρη ελευθερία ζύμωσης και ισοτιμία όλων των απόψεων μέσα στο μέτωπο, αρκεί να μην τίθεται σε κίνδυνο η ενότητα δράσης στη βάση των κοινών στόχων. Κι αυτό βέβαια είναι η μεγαλύτερη δυσκολία όλων. Πώς γίνεται να μάθει ένας ακραιφνής κομμουνιστής, ή αριστερός όχι μόνο να ανέχεται, αλλά να συζητά και προπαντός να δρα ισότιμα με κάποιον που προέρχεται από πιο συντηρητικούς πολιτικούς χώρους; Πώς γίνεται ένας παραδοσιακός κεντρώος ή κεντροδεξιός να μάθει να διαλέγεται με πεισμένους αριστερούς; Πώς γίνεται ένας χριστιανός να δεχτεί στο πλάι του στον κοινό αγώνα έναν άθεο;\nΑν δεν μάθουμε να βάζουμε στην άκρη τις διαφορές μας προκειμένου να πετύχουμε τους κοινούς στόχους, ούτε μέτωπο στήνεται, ούτε σωτηρία μπορεί να υπάρξει. Αν δεν μάθουμε ότι κανενός είδους κόντρα για ευρύτερα ιδεολογικά και πολιτικά ζήτημα δεν πρέπει να στέκεται εμπόδιο στην κοινή δράση για τους κοινούς στόχους, τότε είμαστε άξιοι της μοίρας που οι επικυρίαρχοι έχουν προετοιμάσει για όλους μας. Όποιος αδυνατεί να βάλει πάνω από τα προσωπικά του ιδεολογικά θέσφατα, όποια κι αν είναι αυτά, πάνω από τα βαθύτερα πιστεύω του, τους στόχους που σήμερα είναι αναγκαίοι για να γλυτώσει η χώρα και ο λαός της από την ολοκληρωτική καταστροφή, τότε είναι εξίσου επικίνδυνος με τον αντίπαλο. Δεν υπάρχει καμμιά δικαιολογία για όποιον παραιτείται στο όνομα των όποιων ιδεολογικοπολιτικών διαφορών υπάρχουν ανάμεσα στους αγωνιστές του μετώπου.\nΌποιος δεν μπορεί να κατανοήσει ότι είναι απολύτως σεβαστές οι ριζικά διαφορετικές ιδεολογικοπολιτικές αντιλήψεις μέσα στο μέτωπο, ότι μπορούμε ελεύθερα να συζητούμε, ακόμη και να τσακωνόμαστε για ευρύτερα ζητήματα της ιδεολογίας και της πολιτικής, αλλά ταυτόχρονα μπορούμε να συγκροτούμε ένα ενιαίο μέτωπο κοινής δράσης, τότε αυτός μόνο ζημιά μπορεί να κάνει. Εκτός κι αν προσπαθεί, ποντάροντας στις υπαρκτές διαφορές, να υπηρετήσει άλλες σκοπιμότητες. Μπορούμε να υπερβούμε αυτήν την κατάρα και να οικοδομήσουμε εκείνη την αναγκαία λαϊκή ενότητα που δεν θα επιτρέψει το ξεπούλημα της χώρας και του λαού της; Αυτό είναι το μεγάλο στοίχημα και απ’ ότι γνωρίζω μόνο το ΕΠΑΜ το θέτει. Και οφείλουμε να είμαστε σαφείς: Όποιος προτάσσει σήμερα την δική του ιδεολογική καθαρότητα, είτε σε ατομικό, είτε σε συλλογικό επίπεδο, λειτουργεί διασπαστικά και διαλυτικά. Με αυτή την έννοια είναι ο καλύτερος σύμμαχος του καθεστώτος στις γραμμές του λαϊκού κινήματος.\nΓι αυτό και η κριτική μας απέναντί του πρέπει να είναι ανελέητη, ακόμη και με τον κίνδυνο να παρεξηγηθούν φίλοι και συναγωνιστές. Το ΕΠΑΜ δεν έρχεται να καταργήσει τις ιδεολογικές διαφορές, ούτε να απορρίψει τους ανταγωνισμούς ανάμεσα σε κοσμοθεωρίες, ούτε ζητά από όσους εντάσσονται σ’ αυτό να παραιτηθούν από τα πιστεύω τους. Το ΕΠΑΜ δεν ζητά πιστοποιητικά κοινωνικών φρονημάτων, ούτε δηλώσεις μετανοίας και "απεταξάμην". Αντίθετα, έρχεται να προτάξει στην πρώτη γραμμή την ανάγκη για τη σωτηρία του λαού και την αναγέννηση της χώρας. Σε μια εποχή όπου η έκταση της καταστροφής παίρνει ανθρωπιστικές διαστάσεις και η κρίση στην οποία βυθίζεται η χώρα δεν έχει, λόγω κυρίως του ευρώ και της ΕΕ, κανενός είδους διέξοδο.\nΑν δεν μπορούμε να αντιληφθούμε ότι μπορούμε να υπερβούμε δημιουργικά αυτά που μας χωρίζουν για να πετύχουμε τους πιο άμεσους και ζωτικούς για όλους κοινούς σκοπούς, τότε οι καταγγελίες όλων αυτών που συμβαίνουν δεν είναι παρά ένα προσωπείο που κρύβει την παραίτηση και την συνθηκολόγηση. Πώς όμως πρέπει να κατανοούμε το ΕΠΑΜ;\nΕίναι το ΕΠΑΜ κόμμα; Όχι δεν είναι. Όχι γιατί έχουμε κάποιο πρόβλημα με τη δημιουργία κόμματος, ούτε γιατί συμμεριζόμαστε τις λογικές κάποιων ότι όποιος ή όποιοι δημιουργούν κόμμα πρέπει να λοιδορηθούν και να καταδικαστούν στο πυρ το εξώτερο. Προσωπικά δεν καταλαβαίνω γιατί δεν έχει ο οποιοσδήποτε το δικαίωμα να δημιουργήσει, ή να συμβάλει έστω στη δημιουργία κάποιου κόμματος που τον εκφράζει; Που είναι το κακό; Μήπως γιατί μπορεί να απειληθούν οι κομματικοί σχηματισμοί που ήδη υπάρχουν; Μήπως γιατί είναι πιθανό να στερήσει εκλογική πελατεία από τα επίσημα κόμματα; Μήπως γιατί έτσι ίσως να κινδυνέψει ο στρατός των αργόσχολων και ρεμπεσκέδων που συντηρείται από τους υπάρχοντες κομματικούς μηχανισμούς;\nΤο ζήτημα κατά τη γνώμη μου είναι ότι τα κόμματα που λειτουργούν ή θέλουν να λειτουργήσουν στα πλαίσια του λαϊκού κινήματος χωρίζονται σε δυο μεγάλες κατηγορίες: στα κόμματα που συγκροτούνται και δρουν με κύριο στόχο να προσηλυτίσουν μάζες στη δική τους μοναδική αλήθεια με σκοπό να αναπαραχθούν εκλογικά. Και στα κόμματα που δημιουργούνται με βασικό στόχο να συμβάλουν στην ανάπτυξη της ανεξάρτητης πάλης του ίδιου του λαού για τα δίκαιά του.\nΓια μένα μόνο αυτού του είδους τα κόμματα μπορούν να υπηρετήσουν τα λαϊκά συμφέροντα. Κι αυτό το είδος κόμματος δεν αντιστρατεύεται τη δημιουργία του μετώπου, αλλά αντίθετα μπορεί να συμβάλει θετικά μέσα από την προσπάθεια άνδρωσης ενός αυθεντικά λαϊκού μετώπου. Με αυτή την έννοια, το ΕΠΑΜ δεν είναι κόμμα, ούτε έρχεται να αντικαταστήσει άλλα κόμματα. Ιδίως εκείνα που έχουν συνείδηση της αποστολής τους μέσα στο λαϊκό κίνημα. Σε τέτοιες κομματικές δυνάμεις το ΕΠΑΜ είναι ανοικτό. Αρκεί να σέβονται την αυτοτέλεια, την αυτενέργεια και την οριζόντια συγκρότηση των οργανώσεων του ΕΠΑΜ, που δεν επιτρέπουν την συνύπαρξη οργανωμένων συνιστωσών κορυφής.\nΑυτό που επείγει σήμερα είναι η άμεση ανάγκη συσπείρωσης της μεγάλης μάζας του λαού και η οργάνωσης της πάλης του με άμεσο στόχο την ανατροπή του σημερινού καθεστώτος. Κι αυτό δεν μπορεί να είναι μια στενή υπόθεση κάποιου κόμματος, παλαιότερου ή νεότερου. Δεν μπορεί να γίνει με κάποια πολιτική συμφωνία κορυφής ανάμεσα σε κόμματα και οργανώσεις. Ούτε φυσικά μπορεί να συμβεί με όρους κοινοβουλευτικής διαμεσολάβησης όπως είχαμε συνηθίσει όλα τα προηγούμενα χρόνια. Οι συμπράξεις κορυφών, επωνύμων ή οργανώσεων, έχουν έναν και μοναδικό στόχο: την εκλογική εκμετάλλευση της δυσαρέσκειας των πολιτών. Όσοι δεν μπορούν να μιλήσουν για τα αληθινά προβλήματα, ούτε έχουν την παραμικρή επαφή με την πραγματική κοινωνία στην οποία οφείλουμε να απευθυνόμαστε κατά προτεραιότητα, μπορούν να κάνουν όσες συμπράξεις κορυφής θέλουν. Ανεξάρτητα από την όποια προσωρινή απήχησή τους, είναι εκ προοιμίου καταδικασμένες. Κι αυτό γιατί δεν μπορούν να απαντήσουν στο δια ταύτα της κρίσης.\nΚι όσο η κρίση θα βαθαίνει, τόσο θα αποδεικνύει πόσο «ξεβράκωτες» είναι τέτοιες κινήσεις κορυφής. Πρέπει να οργανωθεί άμεσα ο λαός για να αποτρέψει τις πολιτικές που επιβάλλονται και να ανατρέψει το ταχύτερο δυνατόν το καθεστώς, ανεξάρτητα από τις όποιες επικείμενες εκλογικές αναμετρήσεις. Όποιος συνεχίζει ακόμη και σήμερα να σκέφτεται με όρους παραδοσιακής κοινοβουλευτικής διαδοχής, τότε είτε τα έχει χαμένα, είτε έχει παραδοθεί στο μοιραίο.\nΟι εκλογές, όποτε κι αν γίνουν, αν δεν λειτουργήσουν ανατρεπτικά της σημερινής κατάστασης, δεν θα είναι τίποτε περισσότερο από καμπές ραγδαίας επιδείνωσης της πανεθνικής κρίσης που βιώνει ο τόπος και ο λαός. Πρέπει πάσει θυσία να αποτραπεί ο κοινωνικός εμφύλιος που θα πυροδοτήσει η γενίκευση της ανέχειας. Πρέπει πάσει θυσία να αποτραπούν οι σχεδιαζόμενες εκτροπές και οι χούντες προσωπικοτήτων και «εθνικής σωτηρίας». Πρέπει πάσει θυσία να αποτραπεί η ανωμαλία και το αιματοκύλισμα από την εξουσία προκειμένου να περάσει το γενικευμένο ξεπούλημα της χώρας.\nΚι αυτό μπορεί να γίνει μόνο με έναν τρόπο: με την οργάνωση της πλειοψηφίας του ίδιου του λαού σε ενιαίο μέτωπο πάλης και ανατροπής της σημερινής κατάστασης. Μόνο η ενότητα του λαού μπορεί να εμποδίσει αυτό που γίνεται. Μια ενότητα που μπορεί να οικοδομηθεί μόνο από τον ίδιο στους χώρους όπου δουλεύει ή ζει, χωρίς τη διαμεσολάβηση οποιουδήποτε κόμματος, αυτόκλητου αρχηγού, ή σωτήρα. Σ’ αυτήν ακριβώς την πρόκληση ήρθε να απαντήσει το ΕΠΑΜ. Καταλαβαίνω λοιπόν απόλυτα όλους αυτούς τους κρυφούς και φανερούς τροφίμους των κρατικών επιδοτήσεων και ενισχύσεων εξ εσπερίας όταν ωρύονται ότι ο «Καζάκης κάνει κόμμα». Κάνουν όμως λάθος. Όχι γιατί είμαι ενάντια γενικά στην ίδρυση κομμάτων, αλλά γιατί το ΕΠΑΜ δεν είναι ιδιοκτησία κανενός, δεν έχει Ιδρυτή, ούτε Οδηγητή και φυσικά δεν είναι κόμμα με την παραδοσιακή έννοια του όρου. Το ξέρουν πολύ καλά γι’ αυτό και ανησυχούν. Και πολύ καλά κάνουν.\nΗ ίδρυση κόμματος απαιτεί ιδεολογική ταυτότητα. Το ΕΠΑΜ δεν μπορεί να έχει μια τέτοια ενιαία ιδεολογική ταυτότητα και ούτε η ενότητά του μπορεί να βασίζεται σ’ αυτήν. Κι αυτό γιατί φιλοδοξεί να εκφράσει ως Μέτωπο διαφορετικές ιδεολογικές ταυτότητες, διαφορετικές κομματικές καταγωγές και εντάξεις στη βάση των πολύ συγκεκριμένων στόχων πάλης που έχει θέσει ως βάση της ενότητάς του. Δεν αρνείται σε κανέναν την κομματική ή ιδεολογική του ταυτότητα, απλά τον καλεί να παλέψει οργανωμένα για τους κοινούς στόχους. Η βάση της ενότητας του ΕΠΑΜ δεν είναι η όποια ιδεολογία, αλλά οι ελάχιστοι κοινοί στόχοι που μπορούν να απαλλάξουν την χώρα και τον λαό της από τον ζυγό, να την απελευθερώσουν από την σύγχρονη μορφή δουλοπαροικίας που της έχει επιβληθεί. Δεν έχει καμμιά σημασία αν συμφωνούμε στην ερμηνεία των φαινομένων, ή της κρίσης. Δεν έχει καμμιά σημασία αν κάποιοι πιστεύουν στην ανατροπή του καπιταλισμού και στον σοσιαλισμό, ενώ κάποιοι άλλοι σε έναν καλύτερο καπιταλισμό, ή σε μια οικονομία της αγοράς με αληθινή δημοκρατία και κοινωνικές παροχές. Δεν έχει καμμιά σημασία για το πώς εννοεί ο καθένας μας τον ελληνισμό, ή την Ελλάδα, αρκεί να ξεκαθαρίσουμε ότι παλεύουμε να σώσουμε την πατρίδα του εργάτη, του εργαζόμενου, του μικρού και μεσαίου επαγγελματία, βιοτέχνη, αγρότη και εμποράκου που συνθλίβεται από το σημερινό καθεστώς. Αν θέλουμε να σώσουμε τη χώρα και τον λαό της από την ολοκληρωτική καταστροφή, θα πρέπει να μάθουμε να προτάσσουμε αυτό που πρέπει να γίνει άμεσα. Αυτό που πρέπει να παλέψει εδώ και τώρα η πλειοψηφία του λαού προκειμένου να αλλάξει πορεία η χώρα. Πρέπει να μάθουμε να ξεπερνάμε τις ιδεολογικές περιχαρακώσεις μας, να βάζουμε στην άκρη τις κοσμοθεωρητικές μας διαφορές, τα διάφορα πιστεύω μας για να παλέψουμε από κοινού τους κοινούς μας άμεσους στόχους. Κι αυτό είναι το πιο δύσκολο απ’ όλα.\nΔεν υπάρχει μεγαλύτερος εχθρός σήμερα από τους δαίμονες της ιδεολογίας και της «δικής μας» αλήθειας, που έχουν αλυσοδέσει την ψυχή μας και δεν μας αφήνουν να δούμε το άμεσο συμφέρον του λαού και της χώρας. Αν δεν μάθουμε να τιθασεύουμε τους δαίμονές μας, αν δεν μάθουμε να υπηρετούμε την κάθε «δική μας» αλήθεια, χωρίς να απαιτούμε από όλους τους άλλους να την προσκυνήσουν προκαταβολικά, αλλά μέσα από την κοινή πάλη για τους κοινούς σκοπούς, τότε είμαστε άξιοι της τύχης μας. Ε, λοιπόν, αυτό ακριβώς πρεσβεύει το ΕΠΑΜ. Να γιατί δεν είναι κόμμα το ΕΠΑΜ. Ξέρετε πολλά κόμματα, που να επιτρέπουν στα μέλη τους να διατηρούν ατόφια την ιδεολογία τους, ακόμη και την κομματική τους ένταξη, αρκεί να την υποτάσσουν στους άμεσους κοινούς στόχους πάλης του λαού; Ξέρετε άλλες οργανώσεις, κινήσεις, ή κόμματα, που να έχουν προτάξει σαφείς άμεσους στόχους, σαν κι αυτούς που υπάρχουν στο κάλεσμα, ως μοναδική προϋπόθεση για την στράτευση και την ενότητα των γραμμών τους; Εγώ προσωπικά δεν γνωρίζω και θα ήθελα πάρα πολύ κάποιος να μου υποδείξει κάποια άλλη προσπάθεια, κάποια άλλη πρωτοβουλία, που να έχει θέσει με ανάλογο τρόπο τα ζητήματα της κοινής πάλης.\nΤι σημαίνει ΕΠΑΜ; Η επωνυμία του ΕΠΑΜ, αν και δεν αποτελεί πανάκεια, δεν προήλθε από κάποια πρόχειρη έμπνευση της στιγμής. Μπορεί να μην ακολουθεί τις κλασσικές συνταγές του πολιτικού μάρκετινγκ, αλλά και το ΕΠΑΜ δεν συνιστά ένα τυπικό πολιτικό μόρφωμα. Σαν κοινωνικοπολιτική δύναμη οφείλει να είναι τόσο ως προς την ονομασία του, όσο και ως προς τα σύμβολά του, λιτό και απέριττο, καθαρό και διαυγές ως προς το μήνυμά του. Χωρίς επιθετικούς προσδιορισμούς που παραπέμπουν σε ιδεολογικές συντεταγμένες. Χωρίς μεσσιανικές αναφορές και προφητικά σύμβολα. Χωρίς μαρκετίστικα τρικ που στόχο έχουν να θαμπώσουν τον απλό κόσμο. Με αυτήν την έννοια όταν μιλάμε για ΕΠΑΜ, εννοούμε πρώτα και κύρια ένα μέτωπο.\nΤι σημαίνει μέτωπο; Μέτωπο σημαίνει συμμαχία δυνάμεων. Όμως όχι μια οποιαδήποτε συμμαχία, ή συσπείρωση, αλλά μια συμμαχία σε παράταξη μάχης. Όπως ακριβώς ήταν στην αρχαιότητα οι ενιαίες γραμμές οπλιτών, όπου η μια ασπίδα, κάλυπτε την διπλανή της, χωρίς διακριτικά και ιεραρχία. Έτσι το ΕΠΑΜ είναι μια μάχιμη συμμαχία με επίκεντρο την άμεση απελευθέρωση, εθνική και κοινωνική, του λαού αυτής της χώρας. Κι επομένως σαν οργάνωση οφείλει να συγκροτηθεί με τέτοιον τρόπο που να επιτρέπει την ενίσχυση των λαϊκών αντιστάσεων, των εργατικών αγώνων, της κοινωνικής αλληλεγγύης, της κατάλληλης προετοιμασίας των ευρύτερων δυνατών δυνάμεων του λαού για την κατάκτηση της εξουσίας. Πρόκειται για ένα καθήκον που υπερβαίνει κατά πολύ την όποια προετοιμασία για εκλογές.\nΣε τι διαφέρει το ΕΠΑΜ από τα άλλα μέτωπα που υπάρχουν ή που αναφύονται σωρηδόν αυτή την περίοδο; Καταρχάς υπάρχουν δυο λογιών μέτωπα και συμμαχίες: Οι συμμαχίες, τα μέτωπα και οι συσπειρώσεις που συγκροτούνται σε επίπεδο κορυφής με κύριο γνώμονα την επερχόμενη εκλογική αναμέτρηση. Πρόκειται για τυπικές συναντήσεις οργανώσεων κάθε λογής και φυράματος, μαζί με «προσωπικότητες», ή επωνύμους, που αποβλέπουν σε κοινή κάθοδο στις εκλογές. Δεν τους ενδιαφέρει τίποτε άλλο. Όσο για τον απλό κόσμο αυτός είναι καταδικασμένος να ακολουθεί τους καπετανέους, τους παράγοντες και τους παραγοντίσκους στις επιλογές τους. Υπάρχει επίσης και ένα άλλο είδος μετώπου, που ανθεί κυρίως στην αριστερά. Το πολιτικό μέτωπο. Πρόκειται για την προσπάθεια να συσπειρωθούν μια σειρά οργανώσεις με κοινά, λίγο ως πολύ, προτάγματα και ιδεολογικοπολιτικές αναφορές. Για κάποιον περίεργο λόγο, που συνήθως απορρέει από μια βαθιά μεταφυσική πεποίθηση που ονομάζουν θεωρία, η συγκρότηση αυτού του πολιτικού μετώπου θα τους βγάλει από το κοινωνικό περιθώριο και θα τους θέσει επικεφαλής ενός ρωμαλέου μαζικού κινήματος. Αρκεί το μέτωπο να έχει σωστό πρόγραμμα και θέσεις. Η συνταγή είναι δοκιμασμένη και πλήρως αποτυχημένη. Όποιος δεν δείχνει την πρέπουσα εμπιστοσύνη και τον σεβασμό που απαιτούν οι λαϊκές μάζες, τότε είναι σίγουρο ότι θα εισπράξει τα ίδια από αυτές. Κανενός είδους συνάντηση κορυφής που μεταμφιέζεται σε μέτωπο ή συμμαχία δεν είναι σε θέση να κερδίσει τις λαϊκές μάζες, όσο σωστές θέσεις κι αν διατυπώνει. Άλλωστε δεν υπάρχουν σωστές θέσεις έξω από τον λαό. Δηλαδή δεν μπορεί να ισχυρίζεται κάποιος ότι έχει σωστές θέσεις, από την στιγμή που δεν τις αγκαλιάζει ο ίδιος ο λαός και δεν τις υιοθετεί ως δικές του. Και για να γίνει αυτό χρειάζεται μια μετωπική οργάνωση που οικοδομείται απευθείας μέσα στον λαό και από τον ίδιο τον λαό στα διάφορα μετερίζια του αγώνα του. Τέτοια οργάνωση φιλοδοξεί να γίνει το ΕΠΑΜ. Οποιαδήποτε άλλη προσπάθεια μετωπικής συγκρότησης, ακόμη κι αν καταφέρει να αποσπάσει ψήφους διαμαρτυρίας, είναι καταδικασμένη στην αφάνεια και στην ανυποληψία γιατί οι λαϊκές μάζες ειδικά σήμερα έχουν μπουχτίσει από συναντήσεις κορυφής ερήμην τους. Ειδικά όταν πρόκειται για ιδιαζόντως γραφικές περιπτώσεις «πατριωτών», ή «αριστερών».\nΑυτό το νόημα έχει και το Παλλαϊκό. Η έννοια λαός στα πλαίσια του ΕΠΑΜ δεν είναι μια μεταφυσική κατηγορία που χρησιμοποιείται συνήθως αδιάκριτα με κύριο σκοπό να εμφανιστεί όποιος την επικαλείται ως εκφραστής της ενιαίας θέλησής του. Το ΕΠΑΜ δεν ενδιαφέρεται να καπηλευθεί την ενιαία θέληση του λαού, που στην πράξη δεν υπάρχει, αλλά να απελευθερώσει τη θέλησή του από τα δεσμά της χυδαίας εξάρτησης από τις κατεστημένες εξουσίες. Ο λαός για εμάς είναι ένα πολύ συγκεκριμένο ιστορικό κοινωνικό μόρφωμα που διακρίνεται από τις εσωτερικές ταξικές σχέσεις που τον διέπουν, αλλά και από τους πανεθνικούς δεσμούς που χαρακτηρίζουν την συνοχή του. Αυτό είναι το κλειδί να κατανοήσει κανείς και την έννοια του έθνους, το οποίο δεν μπορεί να υπάρξει χωρίς τον λαό. Δεν μπορεί να έχει ενιαία έκφραση, αλλά μπορεί να αναδείξει την ενότητά του μέσα από την ανάγκη για επιβίωση των πολύ πλατιών λαϊκών μαζών. Κι επομένως με την έννοια παλλαϊκό δεν εννοούμε καθόλου ένα κίνημα που – στις συνθήκες της πάλης για την απελευθέρωση από τον οικονομικό και πολιτικό ζυγό του χρηματιστικού κεφαλαίου – θα μπορούν να χωρέσουν όλοι οι Έλληνες, ή έστω όλοι οι «πατριώτες» Έλληνες. Έτσι βλέπουν το ζήτημα μόνο οι τυχοδιώκτες.\nΌχι. Η Ελλάδα δεν ανήκει σ’ όλους τους Έλληνες. Οφείλει να ανήκει μόνο στους εργαζόμενους Έλληνες, στους εργάτες, τους επαγγελματίες, τους μικρομεσαίους, τους ατομικούς παραγωγούς, τη νεολαία και γενικά σε όλους εκείνους που την ποτίζουν με τον ιδρώτα τους και της καταθέτουν καθημερινά την προσωπική τους εργασία. Ανήκει σε όλους εκείνους που την θεωρούν πατρίδα τους όχι για λόγους φολκλόρ, ή γιατί έχουν περιουσιακές διεκδικήσεις από αυτήν, αλλά γιατί έχουν συνδέσει άρρηκτα την επιβίωση τη δική τους και της οικογένειά τους μ’ αυτόν τον τόπο. Να γιατί Έλληνας σήμερα δεν είναι εκείνος που με προσποιητή υπερηφάνεια διαλαλεί την καταγωγή του, αλλά αυτός που αγωνίζεται γι’ αυτόν τον τόπο.\nΝα γιατί πατριώτης δεν είναι όποιος μιλά για πατρίδα, αλλά μόνο εκείνος που την διεκδικεί από τον ζυγό και την τυραννία. Μόνο εκείνος που την διεκδικεί από τις κυρίαρχες δυνάμεις της οικονομίας και της πολιτικής για να μην εκποιηθεί τοις μετρητοίς στις διεθνείς αγορές. Παλλαϊκό, είναι το κίνημα που εκφράζει τις αντικειμενικές ανάγκες όλης της χώρας και κατευθύνει όλα τα σκληρά χτυπήματά του ενάντια στις κεντρικές δυνάμεις του εχθρού, ο οποίος εμποδίζει την ανάπτυξη της χώρας. Παλλαϊκό, είναι το κίνημα που το υποστηρίζει η συμπάθεια της τεράστιας πλειοψηφίας του πληθυσμού. Παλλαϊκό, είναι το κίνημα που διεκδικεί την κατάκτηση της δημοκρατίας με τρόπο τέτοιο που επιτρέπει και εγγυάται την ελεύθερη έκφραση του ίδιου του λαού χωρίς διαμεσολαβητές σε όλα τα επίπεδα της δημόσιας ζωής. Παλλαϊκό, είναι το κίνημα που διεκδικεί την εθνική κυριαρχία και την εθνική ανεξαρτησία, όχι με όρους νομότυπους και αμφίβολους, αλλά στο έδαφος της κυριαρχίας του ίδιου του λαού, δηλαδή του αυτοκράτορος λαού, όπως έλεγε ο Ρήγας.\nΓιατί αυτοί οι στόχοι; Πολλοί αναρωτιούνται γιατί οι στόχοι που επικεντρώνονται στο χρέος, στο ευρώ και στη δημοκρατία αποτελούν την κεντρική πολιτική συμφωνία πάνω στην οποία θέλει να οικοδομηθεί το ΕΠΑΜ. Δεν είναι οικονομίστικοι αυτοί οι στόχοι; Δεν υπάρχουν άλλοι εξίσου σημαντικοί στόχοι και αιτήματα; Γιατί λοιπόν να μείνουμε σ’ αυτούς τους κεντρικούς στόχους του ΕΠΑΜ; Καταρχάς οι στόχοι δεν επιλέχτηκαν με βάση το τι νομίζουμε εμείς ως πρωτεύον ή κύριο, αλλά τι συνιστά αντικειμενικά άμεση και ζωτική ανάγκη για τη χώρα και το λαό της. Μπορεί σήμερα κανείς να μιλήσει για οποιοδήποτε άλλο πρόβλημα, να απαιτήσει τη λύση οποιουδήποτε άλλου κρίσιμου ζητήματος, αν πρώτα δεν ξεμπερδέψει με το χρέος και το ευρώ; Ποια είναι σήμερα τα βασικά εργαλεία με τα οποία διαλύεται η κοινωνία και οδηγείται στην ανέχεια, τσακίζεται η εργασία και γενικά εκποιείται η χώρα; Είναι ή δεν είναι το χρέος και το ευρώ; Μόνο άσχετοι ή πράκτορες της κυρίαρχης πολιτικής μπορούν να ισχυριστούν το αντίθετο.\nΤα πράγματα είναι εξαιρετικά απλά: Αν στις 28-29 Ιουνίου, τις ημέρες ψήφισης του μεσοπρόθεσμου προγράμματος και του εφαρμοστικού νόμου, οι λαϊκές διαδηλώσεις είχαν κατορθώσει να ρίξουν την κυβέρνηση, τότε τι θα γινόταν; Ας υποθέσουμε ότι υπήρχε η δυνατότητα να επιβληθεί μια κυβέρνηση που να εκφράζει τα πραγματικά συμφέροντα και τις απαιτήσεις του λαού. Τι θα συνέβαινε; Θα αντιμετώπιζε αμέσως υποχρεώσεις αξίας άνω των 16 δις ευρώ έως τα τέλη Αυγούστου. Πρόκειται κυρίως για τοκοχρεολύσια. Μέσα στο 2011 κάθε μήνας επιβαρύνεται με 7,5 ή 8 δις ευρώ πληρωμές τοκοχρεολυσίων.\nΤι θα έκανε η νέα κυβέρνηση; Αν πίστευε σε μια «πανευρωπαϊκή λύση», θα άρχιζε να στύβει τον δημόσιο τομέα για να πληρώσει τα τοκοχρεολύσια, διαπραγματευόμενη κάποιο σχέδιο με βάση το οποίο το Eurogroup θα προχωρούσε σε κάποιο σοβαρό «κούρεμα». Κι όσο θα περνούσαν οι μήνες με την διαπραγμάτευση για κάποια «πανευρωπαϊκή λύση», η κυβέρνηση όλο και περισσότερο θα χρησιμοποιούσε τους μισθούς, τις συντάξεις και τις κοινωνικές δαπάνες για να πληρώνει τοκοχρεολύσια. Πριν αλέκτωρ φωνήσαι τρις θα είχαμε μια από τα ίδια και πολύ χειρότερα.\nΑυτό που θα έπρεπε αμέσως η νέα κυβέρνηση να κάνει είναι να αρνηθεί να πληρώσει τα τοκοχρεολύσια καταγγέλλοντας το δημόσιο χρέος ως απεχθές, παράνομο, τοκογλυφικό και καταχρηστικό, μαζί με τις δεσμεύσεις που έχουν αναληφθεί ερήμην του λαού. Ο πανικός των αγορών που θα επακολουθούσε, αποτελεί έναν από τους καλύτερους συμμάχους της νέας κυβέρνησης. Όμως οι εγχώριες τράπεζες και οι μεγάλοι επιχειρηματικοί όμιλοι, θα προσπαθούσαν να βγάλουν τάχιστα εκτός Ελλάδος όλα τα ρευστά διαθέσιμα και τις κινητές αξίες που διαθέτουν. Τι θα έπρεπε να κάνει η νέα κυβέρνηση; Αν δεν θέλει να καταρρεύσει, τότε θα έπρεπε αμέσως να εθνικοποιήσει την Τράπεζα της Ελλάδας και τις 6-7 μεγάλες τράπεζες που επιβιώνουν με κρατικές επιδοτήσεις. Με ποιον σκοπό; Μα να απαγορεύσει αμέσως και δια ροπάλου την εξαγωγή κεφαλαίου και να επιβάλει καθεστώς ελέγχου της κίνησης κεφαλαίου.\nΌμως, μια τέτοια κίνηση θα έβγαζε αυτομάτως την χώρα εκτός ΟΝΕ και θα την ανάγκαζε να προχωρήσει το ταχύτερο δυνατό σε έκδοση (κοπή) εθνικού νομίσματος, προκειμένου να απεξαρτηθεί τελείως από την ΕΚΤ και το ευρώ, τους εκβιασμούς και τις πιέσεις των ευρωκρατών. Με άλλα λόγια, αν ο λαός έριχνε την κυβέρνηση και αναδείκνυε μια δική του, είναι σίγουρο ότι αυτή η τελευταία θα είχε προχωρήσει έως τα τέλη Αυγούστου σε μη αναγνώριση του χρέους και σε έξοδο από το ευρώ. Με την προϋπόθεση ότι η κυβέρνηση αυτή θα ήταν συνεπής στην υπηρεσία των λαϊκών συμφερόντων. Αλλιώς θα έπεφτε πάρα πολύ γρήγορα και θα άνοιγε τον δρόμο σε μια πολύ πιο «μαύρη» διακυβέρνηση, η οποία θα εφάρμοζε ένα ακόμη πιο σκληρές και αδίστακτες πολιτικές λέγοντας στον λαό ότι «δείτε τι πάθατε για να δείχνεται εμπιστοσύνη σε λαοπλάνους». Αυτός είναι ο λόγος που η κεντρική πολιτική συμφωνία δεν μπορεί παρά να στηρίζεται ευθύς εξαρχής στα δυο βασικά αιτήματα: μη αναγνώριση του χρέους και έξοδος από το ευρώ.\nΚανένα αντιμνημονιακό μέτωπο, καμιά αντιμνημονιακή συμμαχία που δεν συμπεριλαμβάνει τις δυο αυτές κεντρικές παραμέτρους δεν μπορεί να συμβάλει στην λαϊκή αφύπνιση και πάλη. Κάθε προσπάθεια να περιοριστεί η οπτική του μετώπου, ή της συμμαχίας σε μια καταγγελία του μνημονίου και των πολιτικών της τρόικας, συμβάλει αποκλειστικά και μόνο στην άμβλυνση της συνείδησης του λαού και του αποπροσανατολισμού του. Ενώ στην ουσία βοηθά μόνο κινήσεις και συμπράξεις κορυφής ερήμην της κοινωνικής βάσης και του λαϊκού παράγοντα με κεντρικό στόχο την ψηφοθηρία.\nΜε το ευρώ το δημόσιο χρέος της χώρας γίνεται μη βιώσιμο και μη διαχειρίσημο ακόμη κι αν μηδενιστεί. Κι αυτό γιατί εντός του ευρώ κάθε έλλειμμα, τόσο του εξωτερικού ισοζυγίου, όσο και του γενικού κράτους, μετατρέπεται αυτόματα σε δανειακή ανάγκη που για να ικανοποιηθεί πρέπει η κυβέρνηση θέλοντας και μη να προσφύγει στις διεθνείς αγορές κεφαλαίου με έκδοση ομολόγων. Η ίδια η προσφυγή αυτή εκθέτει την χώρα στις πιέσεις και τους εκβιασμούς των αγορών και των κερδοσκόπων, οι οποίοι συνεπικουρούμενοι από τους οίκους αξιολόγησης θα «βαθμολογούν» τις πολιτικές που ασκεί η χώρα ανάλογα με τα συμφέροντά τους.\nΚι αυτό σημαίνει ότι κάθε προσπάθεια επέκτασης της κοινωνικής πολιτικής του κράτους, κάθε προσπάθεια ενίσχυσης της εργασίας, κάθε προσπάθεια ειδικής φορολόγησης του μεγάλου κεφαλαίου και μάλιστα του χρηματιστικού, θα «βαθμολογείται» πολύ άσχημα και έτσι θα περιορίζεται η δυνατότητα πρόσβασης στις αγορές ή και θα αυξάνει ραγδαία το κόστος δανεισμού. Έτσι σε πολύ σύντομο χρονικό διάστημα η χώρα θα βρίσκεται σε νέα δίνη υπερχρέωσης με σκληρό μη ελέγξιμο νόμισμα. Κάθε προσπάθεια να εθνικοποιηθούν οι κορυφές του τραπεζικού συστήματος με πρώτη την Τράπεζα της Ελλάδος, η οποία είναι ιδιωτική πολυμετοχική ΑΕ υπό τον άμεσο έλεγχο της Φρανκφούρτης (ΕΚΤ), θα δημιουργήσει τέτοιο ρήγμα με την ευρωζώνη που θα αναγκάσει τη χώρα να φύγει. Το ίδιο θα συμβεί και αν επιχειρηθεί να ξαναμπεί μπροστά η παραγωγική μηχανή της οικονομίας. Κάθε προσπάθεια επιλεκτικής ανταγωνιστικής προστασίας της εγχώριας παραγωγής, κάθε προνομιακή ενίσχυση του κράτους σε παραγωγικές επενδύσεις, κάθε κρατική επιχειρηματική παρέμβαση, κάθε διακρατική ή προγραμματική συμφωνία που θα επιχειρηθεί να συναφθεί προκειμένου να αναπτυχθούν συγκεκριμένοι τομείς και να εισαχθεί τεχνολογία παραγωγής, θα εκλαμβάνεται ως παραβίαση της ελευθερίας κίνησης των κεφαλαίων εντός ευρωζώνης κι έτσι η χώρα θα αντιμετωπίζει τα αντίποινα του ευρωσυστήματος. Είναι ποτέ δυνατόν μια χώρα να αντέξει τέτοια αντίποινα χωρίς δικό της νόμισμα, δική της νομισματική, δημοσιονομική και πιστωτική πολιτική, χωρίς πλήρη ελευθερία αναπτυξιακής πολιτικής; Ούτε κατά διάνοια.\nΕπομένως το να θεωρεί κάποιος ότι πρέπει να εξαντλήσουμε κάθε περιθώριο μέσα στο ευρώ, στην πραγματικότητα αρνείται κάθε δυνατότητα ελέγχου του χρέους και ανάκαμψης της οικονομίας. Δεν γίνεται να απελευθερωθεί μια χώρα κι ένας λαός από την κατοχή αφήνοντας τις δυνάμεις κατοχής να καθορίζουν το παιχνίδι. Μόνο η εκδίωξη του κατακτητή μπορεί να λυτρώσει από την κατοχή. Είναι τόσο απλά τα πράγματα και γι’ αυτό η μη αναγνώριση του χρέους με σκοπό τη διαγραφή του, αλλά και η έξοδος από το ευρώ με την επαναφορά εθνικού νομίσματος είναι η μόνη δυνατή αφετηρία για την απαρχή μιας άλλης πορείας αυτού του τόπου.\nΚι αυτό δεν συμβαίνει γιατί έτσι το λέμε εμείς, αλλά γιατί έτσι είναι από την ίδια την φύση του προβλήματος. Μήπως τα αιτήματα είναι πολύ οικονομίστικα; Αυτό μπορεί να το ισχυριστεί μόνο όποιος έχει απογειωθεί από τούτο τον επίγειο κόσμο. Οικονομίστικα είναι εκείνα τα αιτήματα που η ικανοποίησή τους δεν απαιτεί ριζικές κοινωνικές και πολιτικές αλλαγές. Είναι ποτέ δυνατόν να προχωρήσει κανείς σε μη αναγνώριση του χρέους και σε έξοδο από το ευρώ, χωρίς να αναμορφώσει εκ βάθρων τον τρόπο άσκησης της εξουσίας; Χωρίς να σπάσει τα δεσμά που έχουν επιβληθεί στη χώρα; Χωρίς να ξεκινήσει έστω την αναμόρφωση των κοινωνικών σχέσεων; Όχι φυσικά. Συνήθως για οικονομίστικα αιτήματα μιλάνε όσοι θεωρούν την οικονομία σαν μια παρακατιανή δραστηριότητα όπου ο πολίτης αναγκάζεται να κατέβει από τα νεφέλη του μεταφυσικού διαλογισμού και να ασχοληθεί με τα τερπνά της υλικής του επιβίωσης. Σε όσους σκέφτονται έτσι λέμε απλά ότι δεν χρειάζεται να κατέβουν στη γη, ας μείνουν να διαλογίζονται στην Νεφελοκοκκυγία όπου κατοικοεδρεύουν. Κι όταν με το καλό ανακαλύψουν την θεία αποκάλυψη ας έρθουν να την ανακοινώσουν στην ανθρωπότητα. Μέχρι τότε εμείς ας φροντίσουμε να μην πεινάσει ο κόσμος και να μην καταστραφεί ολοσχερώς αυτή η χώρα, ώστε να έχουμε κατόπιν την πολυτέλεια να διαλογιζόμαστε για το ιδανικό.\nΆλλοι πάλι θεωρούν τα «εθνικά θέματα» πολύ πιο σημαντικά. Με τον όρο αυτό συνήθως εννοούν τα ελληνοτουρκικά, το κυπριακό, την ΑΟΖ, κοκ. Αρνούνται να αντιληφθούν ότι μια χώρα υπό κατοχή και εκποίηση, αυτό που προτάσσει είναι την απελευθέρωση από τις δυνάμεις που της έχουν επιβάλει αυτό το καθεστώς. Κι επομένως το τι κάνουμε με το καθεστώς των μνημονίων και των δανειακών συμβάσεων, τι κάνουμε με το χρέος και το ευρώ, είναι το ύψιστο «εθνικό θέμα» όλων. Αυτό δεν σημαίνει ότι τα υπόλοιπα «εθνικά θέματα» δεν έχουν σημασία, αλλά προέχει η συμφωνία πάνω στα ζητήματα αιχμής.\nΣτα υπόλοιπα μπορούμε να τα συζητήσουμε, να διαφωνήσουμε, να διατυπώσουμε διαφορετικές θέσεις, αλλά δεν μπορούν να αποτελέσουν μέρος της κεντρικής πολιτικής συμφωνίας του μετώπου. Με τον ίδιο τρόπο που την εποχή της κατοχής δεν μπορούσε να αποτελέσει μέρος της πολιτικής συμφωνίας του ΕΑΜ οτιδήποτε δεν συνδεόταν άμεσα με την πάλη ενάντια στον κατακτητή και την απελευθέρωση της χώρας. Το ΕΠΑΜ δεν αρνείται να τοποθετηθεί στα «εθνικά θέματα», απλά θεωρεί ότι με κανέναν τρόπο δεν είναι απαραίτητη η αρχική συμφωνία πάνω σ’ αυτά. Όχι γιατί δεν είναι σημαντικά, ή γιατί δεν πρόκειται να ενταθούν στο επόμενο διάστημα, αλλά γιατί είναι αδύνατον να αντιμετωπιστούν όσο η χώρα βρίσκεται υπό καθεστώς κατοχής και δουλοπαροικίας. Για το ΕΠΑΜ τα κυριαρχικά δικαιώματα της Ελλάδας και η εθνική ανεξαρτησία ξεκινούν με τον απεγκλωβισμό της χώρας από το χρέος και την ΟΝΕ. Χωρίς αυτόν, κάθε έννοια κυριαρχικού δικαιώματος και ανεξαρτησίας αποκτά μια εικονική νομικοπολιτική διάσταση δίχως ουσιαστικό περιεχόμενο.\nΕκτός βέβαια κι αν τα «εθνικά θέματα» αποτελούν πρόσχημα. Είτε για να μας πουν ορισμένοι ότι έτσι και τολμήσουμε να τα βάλουμε με τις αγορές και την ΕΕ θα μας σαρώσει δήθεν η οθωμανική Τουρκία και άλλα τέτοια φαιδρά, όπως παπαγαλίζουν κάποιοι βεριτάμπλ «πατριώτες», οι οποίοι τρέμουν να τα βάλουν με τους επικυρίαρχους. Είτε για να ξεκόψουν το εθνικό ζήτημα από την κοινωνική του βάση, δηλαδή, από τα άμεσα υλικά συμφέροντα του εργαζόμενου λαού. Το ίδιο και με το μεταναστευτικό πρόβλημα. Για πολλούς το ζήτημα αυτό είναι πρωτεύον.\nΣτο βαθμό που μια τέτοια στάση δεν κρύβει άλλες σκοτεινές σκοπιμότητες, αντανακλά το γεγονός ότι η μαζική εισροή μεταναστών στη χώρα έχει πάρει διαστάσεις εκρηκτικού προβλήματος, ειδικά για πολλές λαϊκές γειτονιές. Πώς γίνεται όμως να αντιμετωπιστεί αν πρώτα δεν ξεμπερδέψουμε με τον μηχανισμό εκποίησης και διάλυσης που έχει εγκατασταθεί στη χώρα; Πώς είναι δυνατό να ζητάμε από τους ηθικούς και φυσικούς αυτουργούς του γενικευμένου ξεπουλήματος να αντιμετωπίσουν αυτοί το μεταναστευτικό πρόβλημα; Πώς ζητάμε να το αντιμετωπίσουν; Με καταστολή; Με πογκρόμ; Πώς ζητάμε από ένα κράτος να λύσει το μεταναστευτικό, όταν το ίδιο αυτό το κράτος και οι δυνάμεις που το στηρίζουν διώχνουν μαζικά από τη χώρα την νεολαία της, εξευτελίζουν την εργασία και διαλύουν την κοινωνία; Πώς είναι δυνατόν ένα κράτος που έχει απεμπολήσει την κυριαρχία του ακόμη και τυπικά να φυλάξει τα σύνορά του; Πώς είναι δυνατόν ένα κράτος υποχείριο των αγορών να αντιταχθεί στο καθεστώς ανοιχτών συνόρων για το κεφάλαιο και την εργασία, που επιβάλουν οι τραπεζίτες και οι πολυεθνικές;\nΑυτό μπορεί να το κάνει μόνο ένας λαός κυρίαρχος με το κράτος να εκφράζει τα δικά του ζωτικά συμφέροντα. Και για να γίνει κάτι τέτοιο πρέπει πρώτα και κύρια να απαλλαγεί από το καθεστώς της δουλοπαροικίας του χρέους με βασικό εργαλείο το ευρώ. Και μόνο το σπάσιμο των δεσμών με την ευρωζώνη, αλλά και η επιστροφή σε εθνικό προστατευμένο νόμισμα υπό καθεστώς ελεγχόμενης κίνησης κεφαλαίων, θα λειτουργήσει αποτρεπτικά για την διεθνή βιομηχανία μετακίνησης πληθυσμών. Όποιος προτάσσει το μεταναστευτικό και αγνοεί τα πρωτεύοντα τότε είτε είναι αιχμάλωτος της κυρίαρχης πολιτικής, ή πολύ απλά επιχειρεί να εξωθήσει την ελληνική κοινωνία σ’ έναν εμφύλιο ανάμεσα σε ντόπιους και ξένους που πολύ θα χαρούν οι επικυρίαρχοι να δουν να εκτυλίσσεται για να δικαιολογήσουν την καταστολή που χρειάζονται για να περάσει η εκποίηση της χώρας. Για το ΕΠΑΜ όσο σημαντικό κι αν είναι το μεταναστευτικό είναι ξεκάθαρο ότι τα πρωτεύοντα είναι άλλα και χωρίς να λυθούν αυτά είναι αδύνατον να αντιμετωπιστεί με σοβαρότητα, με νηφαλιότητα και με ανθρωπισμό το πρόβλημα που δημιουργεί η μετακίνηση της φτωχολογιάς, η οποία ξεριζώνεται βίαια από τον τόπο της. Για εμάς ο πατριώτης δεν ταυτίζεται με τον εθνικιστή και ούτε ο εθνικιστής ταυτίζεται με τον φασίστα. Έστω κι αν πολλοί θέλουν σκόπιμα να τους ταυτίζουν, ώστε να παραδώσουν τον πατριωτισμό του λαού στον φασισμό. Αυτού του τύπου οι απλουστευτικές ταυτότητες έχουν σαν μόνο στόχο, συνειδητά ή ασυνείδητα, την ταύτιση ενός δήθεν διεθνισμού με την ιμπεριαλιστική ιδεολογία των ανοιχτών συνόρων. Όταν καλείς έναν λαό που κρατάς σε υποτέλεια, που του στερείς ακόμη και την ελευθερία άσκησης της δικής του πολιτικής κυριαρχίας, να υπερβεί τις «εθνικές διαφορές», να αναζητήσει «διεθνείς λύσεις», κοκ, τότε δεν μιλάς για διεθνισμό, αλλά για υποταγή στο ζυγό και στην θέληση των ισχυρών. Αυτή είναι η κυρίαρχη μορφή του σύγχρονου δωσιλογισμού, έστω κι αν ενίοτε διαθέτει αριστερό προσωπείο.\nΌταν ένας λαός ξεσηκώνεται, ξεκινά πάντα από την διεκδίκηση της χώρας του. Αν ο λαός δεν μάθει να διεκδικεί τη χώρα του για τον εαυτό του, αν δεν μάθει να διεκδικεί την δημοκρατία στον τόπο του που συμπυκνώνεται σε δυο θεμελιώδεις αρχές, την λαϊκή κυριαρχία και την εθνική ανεξαρτησία, τότε δεν μπορεί να συγκροτηθεί ως κοινωνικό υποκείμενο για κανενός είδους μεγάλη αλλαγή. Μόνο ελεύθεροι και κυρίαρχοι λαοί μπορούν να υπερβούν τις εχθρότητες ανάμεσα σε έθνη και κράτη.\nΜόνο ελεύθεροι και κυρίαρχοι λαοί μπορούν να αδελφωθούν μεταξύ τους στη βάση του αμοιβαίου οφέλους. Με τον βούρδουλα και το καπίστρι των διεθνών μηχανισμών της «παγκόσμιας διακυβέρνησης», όπως είναι οι θεσμοί της ΕΕ και το ΔΝΤ, δεν έχουμε διεθνοποίηση, αλλά νεοαποικιοκρατία, υποτέλεια και σύγχρονη δουλοπαροικία σε βάρος ολόκληρων λαών και εθνών.\nΘα πρέπει να είναι απόλυτα σαφές: Το ΕΠΑΜ δεν αρνείται να τοποθετηθεί είτε να ασχοληθεί με όλα τα ζητήματα που απασχολούν την κοινωνία. Δεν θεωρεί ότι υπάρχουν μόνο τα πέντε βασικά σημεία της ιδρυτικής του διακήρυξης και επομένως οτιδήποτε άλλο έξω από αυτά του είναι αδιάφορο.\nΑυτό που έρχεται να πει απευθυνόμενο στον απλό κόσμο, σε όλους αυτούς αντιλαμβάνονται την ανάγκη του αγώνα και της στράτευσης, στους αληθινούς δημοκράτες και πατριώτες που μάχονται για τα συμφέροντα του λαού και της χώρας, είναι ότι μόνο στην ενότητα του ίδιου του λαού υπάρχει η δύναμη. Και η ενότητα στη βάση δεν κατακτιέται με μέσους όρους διαφορετικών στρατηγικών, ούτε με συμφωνίες κορυφής ανάμεσα σε οργανωμένες συνιστώσες και καπετανάτα, αλλά ξεκαθαρίζοντας την ελάχιστη δυνατή πρόταση που στην πράξη, εδώ και τώρα, μπορεί να επιφέρει ανατροπή της σημερινής κατάστασης.\nΚι επομένως οι δυνάμεις που συμφωνούν σ’ αυτήν την πρόταση, μπορούν να διατηρούν τις διαφωνίες τους για όλα τα άλλα, όμως είναι σε θέση να ξεχωρίσουν τον κοινό εχθρό και τον τρόπο με τον οποίο μπορούν να καταφέρουν καίριο πλήγμα σ’ αυτόν. Όλα τα υπόλοιπα ζητήματα, στο βαθμό που απασχολούν την κοινωνία, το ΕΠΑΜ μπορεί και πρέπει να τοποθετηθεί μέσα από την ελεύθερη ζύμωση μέσα στις γραμμές του διαφορετικών απόψεων στη βάση της εμπιστοσύνης που πρέπει να υπάρχει ανάμεσα σε συναγωνιστές και πάντα προτάσσοντας το συμφέρον του λαού και της χώρας.\nΤι επιδιώκει το ΕΠΑΜ; Η βασική επιδίωξη του ΕΠΑΜ είναι η οργάνωση του ίδιου του λαού εκεί όπου αυτός βρίσκεται. Δηλαδή οργάνωση στην γειτονιά, στον χώρο δουλειάς και σπουδών. Η ανάγκη της οργάνωσης είναι σήμερα πιο σημαντική παρά ποτέ. Κι αυτό γιατί έχουμε μια κατακερματισμένη κοινωνία κι έναν λαό που έχει χάσει σε σημαντικό βαθμό την εσωτερική του συγκρότηση, αλλά και τους πανεθνικούς δεσμούς του.\nΟ λαός έχασε σε μεγάλο βαθμό τις κοινωνικές και εθνικές του αναφορές για να μετατραπεί σε ένα συνονθύλευμα «επιχειρηματιών», που στην συντριπτική τους πλειοψηφία ζουν από την αγοραπωλησία της δουλειάς τους. Με όλα τα κουσούρια και τις νοοτροπίες του «επιχειρηματία», που ξέρει να δουλεύει μόνο για την πάρτη του. Κι έτσι σε πλατιά στρώματα κυριάρχησε η λογική του «με κάποιο τρόπο θα τα βολέψω». Έμαθαν να διαχειρίζονται την μιζέρια τους με δανεικά και εξυπηρετήσεις από το κυρίαρχο πολιτικό σύστημα. Να βολεύονται με μια επίπλαστη ευημερία που χρωστούν στις τράπεζες και στα ρουσφέτια από την εξουσία. Μέτρο της προσωπικής αξιοπρέπειας και του φιλότιμου έγινε το λουσάτο αυτοκίνητο και η αρπαχτή μέσα σε μια γενικευμένη κατάσταση όπου βασιλεύει μια απίστευτη ρεμούλα και κερδοσκοπία. Αντί για τη δουλειά και τις απολαβές της σύμφωνα με τις πραγματικές κοινωνικές ανάγκες, θεοποιήθηκαν τα κάθε λογής δοσίματα (επιδοτήσεις, επιχορηγήσεις, επιδόματα, δανεικά).\nΟικοδομήθηκε μια ολόκληρη κοινωνία η οποία έμαθε να εκστασιάζεται με το εύκολο χρήμα, την ίδια ώρα που τα παιδιά της αρκούνταν σε δουλειές χωρίς μέλλον, ή σε μέλλον χωρίς δουλειά. Ακόμη και η νέα γενιά εθίστηκε στην προσωπική εξάρτηση, πρώτα από την οικογένεια και κατόπιν από τον εργοδότη και την εξουσία. Πριν καταργηθούν τα κοινωνικά δικαιώματα στην πράξη, η ίδια η κοινωνία έμαθε να ζει χωρίς να διεκδικεί, χωρίς να κερδίζει, χωρίς να διασφαλίζει το παρόν και το μέλλον το δικό της και των γενιών που έρχονται. Έμαθε να ξεκινά από το τίποτε κι έτσι αυτό που καταφέρνει ο καθένας μόνος του είναι προσωπικό μέτρο της επιτυχίας και της ικανότητάς του. Όποιος δεν τα καταφέρνει είναι απλά αποτυχημένος. Η εξαθλίωση και η ανέχεια δεν ήταν πια εκδήλωση μιας βαθύτερης κοινωνικής αδικίας που πρέπει να παλέψουμε για να διορθωθεί, αλλά απόδειξη της προσωπικής αποτυχίας όποιου δεν τα κατάφερε να τα βολέψει!\nΈτσι τεράστιες μάζες της κοινωνίας συνήθισαν να θεωρούν ως φυσιολογικό τρόπο ζωής την ανεργία, τη δουλειά του ποδαριού, την υποαπασχόληση, το μεροδούλι-μεροφάι, το υποτιμημένο μεροκάματο, τα δανεικά για να τα βγάλουν πέρα, την αυθαιρεσία του εργοδότη, την διαφθορά του κράτους, το διαρκές κυνήγι του βιοπορισμού από το πρωί μέχρι το βράδι χωρίς κανενός είδους εξασφάλιση. Κι αυτό ήταν που οδήγησε ένα μεγάλο κομμάτι του λαού να χάσει την ανθρώπινη υπόστασή του, να χάσει τις κοινωνικές του αναφορές και την αίσθηση της ιστορικής του πορείας.\nΣ’ αυτό βέβαια συνέβαλε τα μέγιστα και η τρομακτική απαξίωση του συστήματος παιδείας, το οποίο κατάντησε να παράγει μαζικά αμόρφωτες, λειτουργικά αναλφάβητες και υποταχτικές γενιές νέων ανθρώπων, έτοιμες για την κρεατομηχανή της «ελεύθερης αγοράς». Κάθε σκίρτημα της κοινωνίας και της νεολαίας, κάθε εκδήλωση αμφισβήτησης, αντιμετωπίστηκε με άγρια καταστολή. Φυσική και πνευματική καταστολή. Από όλους, από όλες τις πολιτικές δυνάμεις που συνέργησαν ομού στο να διδάξουν την κοινωνία μόνο πώς να υποχωρεί και να χάνει τις μάχες που δίνει. Όσο τα κόμματα εναλλαγής στην εξουσία οδηγούσαν ολόκληρη τη χώρα στην χρεοκοπία, στην ηθική και πολιτική εξαχρείωση, άλλο τόσο η αντιπολίτευση αντιμετώπιζε το λαό και ιδίως τους εργαζόμενους με ιδεοληψίες και ιδεολογήματα.\nΆλλοι προσκολλημένοι σ’ έναν αισχρό λεβαντινοραγιαδισμό της νεοαποικιακής «ευρωπαϊκής ολοκλήρωσης», ο οποίος όσο πιο άθλιος και ιδιοτελής αποδεικνυόταν στην πράξη, τόσο περισσότερο εμφανιζόταν ως απαύγασμα του διεθνισμού και του κοσμοπολιτισμού. Άλλοι πάλι ασκούμενοι σε κλισέ καταγγελίες ενάντια στο «σύστημα», όπως κάνει κάθε τυπικό δείγμα παραθρησκευτικής οργάνωσης που αποζητά να προσελκύσει πιστούς. Όλα αυτά έφτασαν στο τέλος τους. Η κοινωνία, με την αμέριστη βοήθεια και της αριστερής αντιπολίτευσης, αιφνιδιάστηκε από την χρεοκοπία ολοκλήρου του τρόπου ζωής που βίωσε για δυο και πλέον δεκαετίες. Μπροστά στους πρωτοφανείς κινδύνους και τις απειλές που αντιμετωπίζει σήμερα, είναι υποχρεωμένη να ανακαλύψει ξανά τον εαυτό της.\nΝα ξεσκαρτάρει από όλα αυτά που την οδήγησαν στη σημερινή κατάντια. Να ξεφορτωθεί όλους εκείνους που συνέργησαν στο να οδηγηθεί ως σφαχτάρι στο σφαγείο. Να ξαναβρεί την αξιοπρέπεια και τις αρετές της. Να ανακαλύψει ξανά την κοινωνική αλληλεγγύη και την συλλογική δράση. Να ξαναβρεί το κουράγιο και τα αποθέματα δύναμης για έναν αγώνα ισάξιο μ’ εκείνον που έδωσαν οι παππούδες μας ενάντια στους ναζί καταχτητές. Να ξεπεράσει τον κατακερματισμό, την απομόνωση και τον φόβο που οδηγεί στην απελπισία. Κι αυτό μπορεί να γίνει μόνο μέσα από την οργάνωση. Όταν μιλάμε για οργάνωση δεν εννοούμε ένα νέο μαντρί, αλλά την απόφαση να αντιμετωπιστούν από κοινού τα μεγάλα και μικρά προβλήματα που απασχολούν και εξουθενώνουν τον καθένα ξεχωριστά.\nΜια τέτοια οργάνωση χρειάζεται να απευθύνεται σε όλους, εκεί που βρίσκονται, εκεί που δουλεύουν, κατοικούν, ή σπουδάζουν. Πρέπει να οικοδομηθεί από τους ίδιους, από τα κάτω, στην βάση των κοινών στόχων τους και των κοινών προβλημάτων. Πρέπει να είναι αυτοκέφαλη και να αποτελεί χώρο υποδοχής και συσπείρωσης των πλατύτερων δυνατών στρωμάτων της εργαζόμενης κοινωνίας. Πρέπει να είναι ανοιχτή στις διαδικασίες της και στις διεργασίες που συντελούνται γύρω της. Περιφρουρεί τους στόχους και τη δράση της, αλλά δεν κατέχει κανενός είδους μονοπώλιο, ούτε τα μέλη της συνιστούν κανενός είδους «περιούσιο λαό». Αυτή είναι η οργανωτική ταυτότητα των τοπικών επιτροπών ή πυρήνων του ΕΠΑΜ. Οι τοπικές επιτροπές ή πυρήνες είναι η κυρίαρχη μορφή οργάνωσης του Μετώπου. Συγκροτούνται κατά τόπους, ή κατά χώρους δουλειάς ή σπουδών, από όσους συμφωνούν στην ιδρυτική διακήρυξη του Μετώπου και λειτουργούν αυτοτελώς από τα όποια κεντρικά όργανα. Όλα τα μέλη του ΕΠΑΜ υποχρεούνται να συμβάλουν στη δημιουργία τοπικών επιτροπών και να συμμετέχουν ενεργά σ’ αυτές. Αυτές είναι που θα αποφασίζουν πώς θα αξιοποιηθούν τα μέλη τους, τόσο σε τοπικό επίπεδο, όσο και σε κεντρικό. Η τοπική επιτροπή συγκροτείται στην βάση της αυτοοργάνωσης και λειτουργεί με όρους άμεσης δημοκρατίας. Βασικός σκοπός της είναι να αποκτήσει βαθιές ρίζες στην κοινωνία της περιοχής της, να γίνει μοχλός συσπείρωσης πλατύτερων δυνάμεων του λαού, εμψυχωτής και πρωτεργάτης στον αγώνα για την επιβίωση από τον οδοστρωτήρα της ελεγχόμενης χρεοκοπίας.\nΗ συνοχή της κατακτιέται όχι μόνο μέσα από το βάθεμα της πολιτικής συμφωνίας ανάμεσα στα μέλη της, αλλά και από την ανάπτυξη στενών δεσμών κοινωνικής αλληλεγγύης. Οι αμέσως επόμενοι μήνες θα αποδειχτούν ιδιαίτερα σκληροί για την εργαζόμενη κοινωνία και την χώρα συνολικά. Οι δραματικές επιπτώσεις της επίσημης ελεγχόμενης πτώχευσης, θα χτυπήσουν όλα σχεδόν τα λαϊκά νοικοκυριά. Η ανέχεια και η απόλυτη φτώχεια θα γίνει μόνιμος τρόπος διαβίωσης για την πλειοψηφία του λαού. Με την ανεργία να θερίζει σε πρωτοφανή επίπεδα, η προσωπική επιβίωση του λαϊκού νοικοκυριού, κυρίως της εργαζόμενης νεολαίας και των ανέργων, θα αναδειχθεί σε κορυφαίο ζήτημα της περιόδου. Με άλλα λόγια, τους αμέσως επόμενους μήνες είναι σίγουρο ότι η ελληνική κοινωνία θα κληθεί να δώσει τη δική της σύγχρονη «μάχη του επισιτισμού», όπως με ιστορικές αναλογίες έδωσαν οι γενιές του πολέμου τον πρώτο χρόνο της κατοχής όταν ξέσπασε η μεγάλη πείνα.\nΕίναι πλέον ζήτημα άμεσης επιβίωσης για την μεγάλη πλειοψηφία των μισθωτών, των συνταξιούχων, των μικρών και μεσαίων εμπόρων, βιοτεχνών, ελεύθερων επαγγελματιών, κοκ. Η εξοντωτική φορολογία όχι μόνο δεν έχει κανένα ανταποδοτικό όφελος, ως οφείλει με βάση το φορολογικό δίκαιο, αλλά λειτουργεί πια ως πολιτική κατάσχεσης ιδιωτικής περιουσίας και εργασίας, αφού οδηγεί στην ανέχεια τα λαϊκά νοικοκυριά. Κι επομένως η άρνηση πληρωμής είναι ένα καθ’ όλα νόμιμο δικαίωμα όσων φορολογούνται με αυτόν τον καταχρηστικό και ανάλγητο τρόπο από ένα κράτος που δουλεύει ξεκάθαρα για συμφέροντα αλλότριων δυνάμεων. Μόνο που αυτό δεν μπορεί να γίνει ως ατομική υπόθεση, αλλά μόνο ως συλλογική δράση μέσα από συλλόγους, σωματεία, πρωτοβουλίες, κοκ.\nΤρίτο: Την δημιουργία ενός πλατύτατου δικτύου κοινωνικής αλληλεγγύης με βασική επιδίωξη την αντιμετώπιση των πιο ακραίων εκδοχών ανέχειας και εξαθλίωσης. Πρώτη προτεραιότητα η οργάνωση των ανέργων. Κανένας δεν μπορεί να αφεθεί στην τύχη του, δηλαδή να αντιμετωπίσει το πρόβλημα επιβίωσης του ίδιου και της οικογένειάς του ως αποκλειστικά προσωπικό ζήτημα. Ή θα γίνει ζήτημα του κινήματος, της οργανωμένης δράσης του, ή θα καταλήξουμε σε συνθήκες κοινωνικού κανιβαλισμού. Κι αυτός ο γενικευμένος κοινωνικός κανιβαλισμός, όπου ο ένας θα τρώει τον άλλο για να επιζήσει ο ίδιος, πρέπει με κάθε τρόπο να αποφευχθεί. Οι τοπικές επιτροπές, οι πυρήνες του ΕΠΑΜ θα αποδείξουν την αξία τους πρώτα και κύρια από την συνεισφορά τους στους παραπάνω άξονες. Το επόμενο σύντομο διάστημα θα αποδείξει έμπρακτα αν αξίζει το εγχείρημα του ΕΠΑΜ, ή οφείλει να διαλυθεί και να καταλήξει στα αζήτητα.\nΚριτήριο για εμάς της επιτυχίας του μετώπου είναι το πόσο χρήσιμο θα αποδειχθεί στην πράξη για τον λαό και τα προβλήματά του. Ένα μέτωπο που δεν μπορεί να συμβάλει στην οργάνωση του λαού, στην άμεση αντιμετώπιση των πιο ζωτικών προβλημάτων του, τότε δεν αξίζει να υπάρχει. Οφείλει να διαλυθεί. Γι’ αυτό και δεν μας διακατέχει κανενός είδους υπεροψία, ή αδιαλλαξία όταν πρόκειται να συμβάλουμε στην πρακτική οργάνωση της πάλης του λαού. Δεν μας ενδιαφέρει ποιος ηγείται, ή ποιος ξεκίνησε ένα κίνημα που απηχεί πραγματικές ανάγκες του ίδιου του λαού. Δεν μας ενδιαφέρει να το εντάξουμε υπό την σκέπη μας. Δεν μας ενδιαφέρει να φαίνεται παντού το ΕΠΑΜ. Όλα αυτά μας αφήνουν παγερά αδιάφορους γιατί δεν ψάχνουμε για οπαδούς, ούτε για απλούς ψηφοφόρους. Όποιος καταλαβαίνει την πολιτική ως οπαδός, ή απλός ψηφοφόρος δεν κάνει για το ΕΠΑΜ. Εμάς μας ενδιαφέρει η χειραφέτηση του ίδιου του λαού. Κι αυτό μπορεί να το καταφέρει μόνο ο ίδιος ο λαός με τα δικά του χέρια και με τα δικά του μυαλά. Εμείς θα στηρίξουμε με όλες μας τις δυνάμεις και θα συνδράμουμε χωρίς καμιά ιδιοτέλεια ή ανταλλάγματα, κάθε αυθεντική κίνηση που συμβάλει στην άμεση και πρακτική χειραφέτηση του λαού απ’ όπου κι αν προέρχεται, όποιος κι αν την έχει ξεκινήσει, όποιος κι αν είναι ο επικεφαλής του.\nΣτο βαθμό που όλο και ευρύτερα λαϊκά στρώματα μαθαίνουν να κάνουν στάση πληρωμών ενάντια στα χαράτσια των καθεστώτος, να αντιστέκονται μαζικά στο ξεπούλημα της χώρας και να συγκροτούν ανάμεσά τους στενούς δεσμούς κοινωνικής αλληλεγγύης, η πίεση στο κυρίαρχο πολιτικό σύστημα θα γίνει τόσο αφόρητη που τελικά θα το κάνει να καταρρεύσει. Είτε μέσα από μια εκβιασμένη από τα κάτω προσφυγή στις κάλπες, είτε με άλλο τρόπο.\nΣτην καταγγελία του χρέους ως παράνομου, ειδεχθούς, τοκογλυφικού, απόλυτα καταχρηστικού και επομένως να προχωρήσει στο άμεσο σταμάτημα της εξυπηρέτησής του. · Στην έξοδο της χώρας από την μέγγενη της ΟΝΕ, ώστε με όπλο το εθνικό νόμισμα να θωρακίσει την οικονομία απέναντι σε πιέσεις, απειλές και επιθέσεις από το εσωτερικό και το εξωτερικό.\nΕίναι το ΕΠΑΜ κόμμα; Όχι δεν είναι. Η ίδρυση κόμματος απαιτεί ιδεολογική ταυτότητα. Το ΕΠΑΜ δεν μπορεί να έχει μια τέτοια ενιαία ιδεολογική ταυτότητα και ούτε η ενότητά του μπορεί να βασίζεται σε αυτήν. Και αυτό, γιατί φιλοδοξεί να εκφράσει ως Μέτωπο διαφορετικές ιδεολογικές ταυτότητες, διαφορετικές κομματικές καταγωγές και εντάξεις στη βάση των πολύ συγκεκριμένων στόχων πάλης που έχει θέσει ως βάση της ενότητάς του. Δεν αρνείται σε κανέναν την κομματική ή ιδεολογική του ταυτότητα, απλά τον καλεί να παλέψει οργανωμένα για τους κοινούς στόχους. Τι σηματοδοτεί το κάλεσμα για ΕΠΑΜ; Είναι ένα προσκλητήριο αγωνιστικής συνεύρεσης στη βάση ορισμένων άμεσων κοινών στόχων. Όποιος λοιπόν περιμένει «ειδική πρόσκληση» για να συμμετάσχει, ή περιμένει να δει ταγούς για να προσχωρήσει, ατύχησε. Όποιος θέλει να προσχωρήσει ως στρατηγός του κινήματος, περιμένει μάταια την «ειδική πρόσκληση». Το ΕΠΑΜ δεν ψάχνει για οπαδούς μιας δράκας αυτόκλητων σωτήρων, ή επωνύμων. Αντίθετα φιλοδοξεί να αποτελέσει μια οριζόντια οργάνωση απλών αγωνιστών χωρίς διαχωρισμούς ιεραρχίας, χωρίς ηγέτες και ηγετίσκους, χωρίς επώνυμους παράγοντες, ή ιδρυτές και πεφωτισμένους καθοδηγητές. Γιατί ΜΕΤΩΠΟ; Μέτωπο σημαίνει συμμαχία δυνάμεων. Όμως όχι μια οποιαδήποτε συμμαχία, ή συσπείρωση, αλλά μια συμμαχία σε παράταξη μάχης. Όπως ακριβώς ήταν στην αρχαιότητα οι ενιαίες γραμμές οπλιτών, όπου η μια ασπίδα, κάλυπτε την διπλανή της, χωρίς διακριτικά και ιεραρχία.\nΤο ΕΠΑΜ είναι μια μάχιμη συμμαχία με επίκεντρο την άμεση απελευθέρωση, εθνική και κοινωνική, του λαού αυτής της χώρας. Πρόκειται για ένα καθήκον που υπερβαίνει κατά πολύ την όποια προετοιμασία για εκλογές.\nΓιατί ΕΝΙΑΙΟ; Η συγκρότηση του ΕΠΑΜ είναι ενιαία γιατί δεν αναγνωρίζει στις γραμμές του οργανωμένες συνιστώσες.Η συγκρότηση του ΕΠΑΜ είναι ενιαία γιατί καταπολεμά τις διαιρέσεις μέσα στους κόλπους του λαού και των εργαζομένων που εμφυτεύει η ολιγαρχία, η εξουσία και η προπαγάνδα της. Η οργάνωση του ΕΠΑΜ δεν μπορεί παρά να είναι ενιαία, δηλαδή να εξασφαλίζει ισοτιμία σε όλα τα μέλη της ανεξάρτητα ιδεολογίας ή κομματικής ταυτότητας και να θέτει ενιαία καθήκοντα στη βάση των κοινών στόχων που συνιστούν την κεντρική πολιτική συμφωνία.\nΓιατί ΠΑΛΛΑΪΚΟ; Παλλαϊκό, είναι το κίνημα που το υποστηρίζει η συμπάθεια της τεράστιας πλειοψηφίας του πληθυσμού. Παλλαϊκό, είναι το κίνημα που διεκδικεί την κατάκτηση της δημοκρατίας με τρόπο τέτοιο που επιτρέπει και εγγυάται την ελεύθερη έκφραση του ίδιου του λαού χωρίς διαμεσολαβητές σε όλα τα επίπεδα της δημόσιας ζωής. Παλλαϊκό, είναι το κίνημα που διεκδικεί την εθνική κυριαρχία και την εθνική ανεξαρτησία, όχι με όρους νομότυπους και αμφίβολους, αλλά στο έδαφος της κυριαρχίας του ίδιου του λαού, δηλαδή του αυτοκράτορος λαού, όπως έλεγε ο Ρήγας.\nΤι σημαίνει για εμάς πατριώτης Έλληνας; Ο λαός για εμάς είναι ένα πολύ συγκεκριμένο ιστορικό κοινωνικό μόρφωμα που διακρίνεται από τις εσωτερικές ταξικές σχέσεις που τον διέπουν, αλλά και από τους πανεθνικούς δεσμούς που χαρακτηρίζουν την συνοχή του. Η Ελλάδα ανήκει σε όλους εκείνους που την θεωρούν πατρίδα τους όχι για λόγους φολκλόρ, ή γιατί έχουν περιουσιακές διεκδικήσεις από αυτήν, αλλά γιατί έχουν συνδέσει άρρηκτα την επιβίωση τη δική τους και της οικογένειά τους μ’ αυτόν τον τόπο. Να γιατί Έλληνας σήμερα δεν είναι εκείνος που με προσποιητή υπερηφάνεια διαλαλεί την καταγωγή του, αλλά αυτός που αγωνίζεται γι’ αυτόν τον τόπο. Να γιατί πατριώτης δεν είναι όποιος μιλά για πατρίδα, αλλά μόνο εκείνος που την διεκδικεί από τον ζυγό και την τυραννία.\nΓιατί αυτοί οι στόχοι; Οι στόχοι δεν επιλέχτηκαν με βάση το τι νομίζουμε εμείς ως πρωτεύον ή κύριο, αλλά τι συνιστά αντικειμενικά άμεση και ζωτική ανάγκη για τη χώρα και το λαό της. Μπορεί σήμερα κανείς να μιλήσει για οποιοδήποτε άλλο πρόβλημα, να απαιτήσει τη λύση οποιουδήποτε άλλου κρίσιμου ζητήματος, αν πρώτα δεν ξεμπερδέψει με το χρέος και το ευρώ;\nΠοια είναι σήμερα τα βασικά εργαλεία με τα οποία διαλύεται η κοινωνία και οδηγείται στην ανέχεια, τσακίζεται η εργασία και γενικά εκποιείται η χώρα; Είναι ή δεν είναι το χρέος και το ευρώ; Μήπως τα αιτήματα είναι πολύ “οικονομίστικα”; Συνήθως για “οικονομίστικα αιτήματα” μιλάνε όσοι θεωρούν την οικονομία σαν μια παρακατιανή δραστηριότητα όπου ο πολίτης αναγκάζεται να κατέβει από τα νεφέλη του μεταφυσικού διαλογισμού και να ασχοληθεί με τα τερπνά της υλικής του επιβίωσης. Σε όσους σκέφτονται έτσι λέμε απλά ότι δεν χρειάζεται να κατέβουν στη γη, ας μείνουν να διαλογίζονται στην Νεφελοκοκκυγία όπου κατοικοεδρεύουν. Κι όταν με το καλό ανακαλύψουν την θεία αποκάλυψη ας έρθουν να την ανακοινώσουν στην ανθρωπότητα. Μέχρι τότε εμείς ας φροντίσουμε να μην πεινάσει ο κόσμος και να μην καταστραφεί ολοσχερώς αυτή η χώρα, ώστε να έχουμε κατόπιν την πολυτέλεια να διαλογιζόμαστε για το ιδανικό. Μπορούμε να υπερβούμε την “κατάρα” των ιδεολογικών διαφορών;\nΑυτό είναι το μεγάλο στοίχημα και μόνο το ΕΠΑΜ το θέτει. Αν δεν μάθουμε να βάζουμε στην άκρη τις διαφορές μας προκειμένου να πετύχουμε τους κοινούς στόχους, ούτε μέτωπο στήνεται, ούτε σωτηρία μπορεί να υπάρξει. Αν δεν μάθουμε ότι κανενός είδους κόντρα για ευρύτερα ιδεολογικά και πολιτικά ζήτημα δεν πρέπει να στέκεται εμπόδιο στην κοινή δράση για τους κοινούς στόχους, τότε είμαστε άξιοι της μοίρας που οι επικυρίαρχοι έχουν προετοιμάσει για όλους μας. Υπάρχει κριτήριο επιτυχίας στην συγκρότηση των τοπικών πυρήνων του ΕΠΑΜ;


ΛΑ.Ο.Σ Φωκίδος: ΚΥΡΙΑ ΣΗΜΕΙΑ ΣΥΝΕΝΤΕΥΞΗΣ ΠΡΟΕΔΡΟΥ ΛΑΟΣ ΣΤΟ "ΚΑΝΑΛΙ 10"\nΚΥΡΙΑ ΣΗΜΕΙΑ ΣΥΝΕΝΤΕΥΞΗΣ ΠΡΟΕΔΡΟΥ ΛΑΟΣ ΣΤΟ "ΚΑΝΑΛΙ 10"\nΚΥΡΙΑ ΣΗΜΕΙΑ ΣΥΝΕΝΤΕΥΞΗΣ ΠΡΟΕΔΡΟΥ ΛΑΟΣ κ. Γ. ΚΑΡΑΤΖΑΦΕΡΗ ΣΤΟ "ΚΑΝΑΛΙ 10"\nΠοια είναι η πρότασή μου: Πιστεύω ότι η λύση είναι η Ευρώπη να τυπώσει 2 τρισ.ευρώ, όπως έκανε η Αμερική και εν συνεχεία να συνδεθεί το ευρώ με το δολάριο για μια 10ετια τουλάχιστον. Έτσι μόνο θα σταματήσει το παιχνίδι των διεθνών οίκων. Παράλληλα, το χαμηλό ευρώ, θα εξυπηρετήσει τα μέγιστα τις οικονομίες των χωρών του Νότου.\nΑυτά τόνισε μεταξύ άλλων, ο Πρόεδρος του ΛΑΟΣ κ. Γ. Καρατζαφέρης, σε συνέντευξη του στο “Κανάλι 10”.\nΓια τους όρους για την παραμονή του ΛΑΟΣ στην κυβέρνηση\nΤρίτον: Πώς έγινε αυτό το κυβερνητικό σχήμα; Είχαν περάσει ήδη πέντε ώρες και αφού συμφωνήσαμε με τον νέο πλέον Πρωθυπουργό, πρότεινα να σχηματίσουμε κυβέρνηση. Αντιπροτάθηκε, οι συνεργάτες μας να συνεργαστούν και έγινε το σχήμα που έγινε.\nΤι λέω: Να μείνει το ένα τέταρτο του σημερινού σχήματος. Το πολύ 15 με 20 υπουργοί. Γιατί τώρα, ο κάθε υποψήφιος (σ.σ.: για την αρχηγία στο ΠΑΣΟΚ) είναι στο “μπαλκόνι”.\nΔυστυχώς δεν υπάρχει κυβερνητικό πλάνο. Τον Νοέμβριο πέτυχα να φύγει ο Γιώργος Παπανδρέου. Τώρα πρέπει να πετύχω να υπάρχει κυβέρνηση Παπαδήμου και όχι κυβέρνηση ΠΑΣΟΚ με Πρωθυπουργό τον κ. Παπαδήμο\nΓια την συμμετοχή των Υπουργών του ΛΑΟΣ\nΟι Υπουργοί του ΛΑΟΣ, είναι κατά γενική ομολογία, οι καλύτεροι και αποτελεσματικότεροι. Αυτό το αναγνωρίζουν ακόμα και υπουργοί του ΠΑΣΟΚ. Θα σας πω μόνο το τελευταίο. Για πολλά χρόνια, το ελληνικό κράτος, έχανε 23 εκατομμύρια ευρώ κοινοτικές επιδοτήσεις για την αλιεία. Και ήρθε ο Άδωνις Γεωργιάδης, σε 40 ημέρες και τα απορρόφησε! Όλα!\nΕπαναλαμβάνω, το παρόν κυβερνητικό σχήμα είναι πλαδαρό. Φωνάζω στον κόσμο: Ο κίνδυνος χρεοκοπίας είναι πολύ μεγάλος. Πιέστε να έχουμε ένα σφιχτό υπουργικό σχήμα. Άλλως, δεν εξυπηρετεί σε τίποτε η παρουσία μου στην κυβέρνηση.\nΓια το ενδεχόμενο επιστροφής στη δραχμή\nΕάν γυρίσουμε στη δραχμή, οι ωφελημένοι θα είναι μόνο εκείνοι που έχουν συνάλλαγμα και καταθέσεις στο εξωτερικό. Επίσης, θα ωφεληθούν, όσοι διαθέτουν μηχανήματα και παραγωγικές μονάδες, καθώς το κόστος απόκτησης θα είναι απαγορευτικό. Όμως ζημιωμένοι θα βγει η συντριπτική πλειοψηφία του Ελληνικού λαού. Οι οπαδοί των κομμάτων της Αριστεράς, τους οποίους καλεί για έξοδο από το ευρώ. Σήμερα, δεν μπορούμε να συζητάμε εν μέσω “κατακλυσμού”, για άλλες λύσεις. Ενδεχομένως, άμα ηρεμίσει ο καιρός, να συζητήσουμε για το μεσογειακό ευρώ. Σήμερα όμως πρέπει να παραμείνουμε κάτω από το “υπόστεγο”.\nΗ επιστροφή μας στη δραχμή θα κάνει τους πλούσιους, πλουσιότερους και του φτωχούς, ασυγκρίτως φτωχότερους.\nΓια τις αυξήσεις στη ΔΕΗ\nΔιαφωνώ απολύτως. Δεν υπήρξε απόφαση της κυβερνητικής επιτροπής, αλλά απόφαση του Υπουργού κ. Παπακωνσταντίνου. Μου τηλεφώνησε και του είπα: “Κάτω από ορισμένες κιλοβατώρες μην διανοηθείς να αυξήσεις το κόστος της κιλοβατώρας”. Θέλουν ξύλο όλοι. Διοικήσεις και Συνδικαλιστές. Πρέπει να αποκομμουνιστικοποιηθεί ο συνδικαλισμός. Είμαστε η τελευταία χώρα στον πλανήτη με κομμουνισμό. Το εργοστάσιο έκλεισε. Δεν μπορεί η αντιπροσωπεία να επιμένει να διατηρεί τα σήματα…\nΝα κόψουν το λαιμό τους όλοι μαζί να συμμαζέψουν το μαγαζί. Δεν μπορεί σήμερα η ΔΕΗ να έχει κλειστά και ανενεργά εργοστάσια. Φταίνε οι διοικήσεις της ΔΕΗ και φυσικά τα δύο κόμματα εξουσίας, ΠΑΣΟΚ και Ν.Δ. που έδιναν αφειδώς λεφτά, για να έχουν εργασιακή ειρήνη.\nΌλα αυτά είναι εξόχως θλιβερά φαινόμενα. Οι δύο εισαγγελείς, είχαν μεγάλο κύρος. Όπως και να το κάνουμε, αυτό σήμερα τσαλακώθηκε. Αυτά που έγιναν είναι απαράδεκτα. Πρέπει να πουν ποιος τους πίεσε με κάθε λεπτομέρεια. Το ίδιο ισχύει και για τον κ. Καπελέρη.\nΉμουν ο πρώτος που φώναζα πριν από το 2008 στη Βουλή στον κ. Καραμανλή και του έλεγα: “Τώρα, τρέξε και αναγνώρισε την ΑΟΖ με την Αίγυπτο και την Λιβύη”. Και θυμάμαι με απορημένο ύφος να ρωτά τον Βαληνάκη “τι λέει ο Καρατζαφέρης;” Χάσαμε σημαντικές ευκαιρίες. Αν είχαμε τρέξει τότε, ακόμα και όταν φώναζα στον κ. Παπανδρέου και είχαμε ανακηρύξει την ΑΟΖ φαντάζεστε ότι με τον ίδιο τρόπο θα μας αντιμετώπιζε η Ευρώπη; Τα έχουμε χάσει όλα. Γιατί πώς θα κάνουμε οριοθέτηση χωρίς να έχουμε απέναντι κυβέρνηση να συμφωνήσει; Με ποια κυβέρνηση θα συμφωνήσω την ΑΟΖ της Γαύδου στην Λιβύη; Εγκλημάτησε ο κ. Παπανδρέου! Που θα βρούμε τώρα κυβέρνηση βολική στην Αίγυπτο; Βγαίνουν οι αδελφοί Μουσουλμάνοι. Δεν έχω ασφαλή γείτονα. Αν ο κ. Παπανδρέου επέσπευδε, τώρα θα σωζόταν η πατρίδα.\nΔεν ξέρω τι θα γίνει. Διότι και ο κ. Ερντογάν, έχει προβλήματα υγείας. Καλά να είναι ο άνθρωπος, αλλά τα προβλήματα υγείας τα έχει, και δεν ξέρω ποια θα είναι η εξέλιξη. Χάλασαν πολλά πράγματα. Ζημιά μεγάλη. Οδηγούμεθα σε μεγάλες περιπέτειες.\nΓια την προοπτική του ΛΑΟΣ\nΌταν θα έρθω στα πράγματα, πολλά από τα κακώς κείμενα, θα τα επανεξετάσω. Θα ξεκαθαρίσω πολλά πράγματα. Τους Νόμους που φτιαχτήκαν για να καλύψουν πράγματα και καταστάσεις θα τους προσπεράσω. Δεν πρόκειται να φοβηθώ δήθεν ψευτοδημοκρατικές ευαισθησίες, μπροστά στην ύψιστη ανάγκη της εξυπηρέτησης του Έθνους.\nΠιστεύω ότι έχω την υποχρέωση, όπως πριν από 10 χρόνια που ξεκίνησα και τότε όλοι με λοιδορούσαν και προσπαθούσαν να με μειώσουν, έτσι και τώρα να προσπαθήσω ακόμα περισσότερο για την πατρίδα και την Ελλάδα.\nΑναρτήθηκε από Rumeliotis στις 3:58 π.μ.


Λευκός Οίκος: Ένα δωμάτιο ομορφιάς για τη Μελάνια Τραμπ | Documento\nΔιαβάζετε: ΛΕΥΚΟΣ ΟΙΚΟΣ: ΕΝΑ ΔΩΜΑΤΙΟ ΟΜΟΡΦΙΑΣ ΓΙΑ ΤΗ ΜΕΛΑΝΙΑ ΤΡΑΜΠ\nΛευκός Οίκος: Ένα δωμάτιο ομορφιάς για τη Μελάνια Τραμπ\nΠώς θα ήταν το Glam Room της Μελάνια Τραμπ σύμφωνα με το περιοδικό Vogue\nΚαι βέβαια όλα είναι χαρακτηριστικά των καιρών και μάλλον και της «παρακμής»…\nΗ Μισέλ Ομπάμα είχε τον διάσημο λαχανόκηπό της, η Ελεονόρα Ρούσβελτ θα μπορούσε να βρίσκεται στην κουζίνα της για τα ειδικά γεύματα που ετοίμαζε, πολιτικοποιημένη για τα δικαιώματα των γυναικών και όχι μόνον, η Μελάνια Τραμπ όμως θα βρίσκεται στο «δωμάτιο ομορφιάς», στο «glam room» όπου θα περνά (τουλάχιστον) μία ώρα και 15 λεπτά καθημερινά για λόγους καλλωπισμού.\nΈνα "glam" δωμάτιο, που θα φιλοξενεί τα ρούχα, τα σίδερα ισιωτικής, τα λιπ γκλος και τις γόβες στιλέτο. Ένα "glam" δωμάτιο είναι η σύγχρονη εξέλιξη της κλασικής γκαρνταρόμπας με τους καναπέδες, τα ανοιχτά ράφια παπουτσιών και τον καθρέφτη μακιγιάζ.\n«Ο όρος “glam δωμάτιο” επινοήθηκε από τις διασημότητες, όπως είναι η τηλεπερσόνα των reality Κιμ Καρντάσιαν», επισημαίνει μιλώντας στην Faz η Ντέλια Φίσερ, ιδρύτρια ενός online καταστήματος επίπλων και αξεσουάρ σπιτιών. Η ίδια βλέπει το «Glam Room» ως τη νέα εκδοχή του μπουντουάρ. «Ντίβες όπως η Σελίν Ντιόν, η Μαράια Κάρεϊ και η Ντονατέλα Βερσάτσε έχουν ιδιαίτερα διακοσμημένα glam δωμάτια με ντουλάπες και επαγγελματικές θέσεις μακιγιάζ και εξαρτήματα κομμωτικής», λέει η Φίσερ.\nΈνα glam δωμάτιο θα μπορούσε να είναι ένα σημάδι πολυτέλειας, η οποία πλέον μπορεί να είναι προσιτή και στις μάζες, λέει η επιχειρηματίας. Σύμφωνα με την Φίσερ κάθε γυναίκα μπορεί να έχει το δικό της μικρό καμαρίνι χωρίς να ξοδέψει πολλά χρήματα: «Χρειάζεται ένα έπιπλο για μακιγιάζ με φυσικό φως και καθρέφτες, μία καρέκλα και μία ανοιχτή ντουλάπα».\nΆλλοι κοίταζαν να θρέψουν τον κόσμο με ένα πιάτο φαγητό, άλλοι απλά με μια εικόνα...\nΠηγές: ΑΠΕ-ΜΠΕ / Vogue\nΗ ΝΔ έπαθε Τραμπ με τις κατσαρίδες\nΞεράθηκε το δέντρο φιλίας που φύτεψαν Μακρόν και Τραμπ στον Λευκό Οίκο!


Εκλογές 2019: ΒΑΡΟΥΦΑΚΗΣ ΙΩΑΝΝΗΣ (ΓΙΑΝΗΣ) Υπ. βουλευτής Β' Πειραιώς με τη ΜέΡΑ25 - Ειδήσεις\nNewsit / Εκλογες / Εκλογες 2019: ΒΑΡΟΥΦΑΚΗΣ ΙΩΑΝΝΗΣ (ΓΙΑΝΗΣ) Υπ. βουλευτης Β’ Πειραιως με τη ΜεΡΑ25\nΕκλογές 2019: ΒΑΡΟΥΦΑΚΗΣ ΙΩΑΝΝΗΣ (ΓΙΑΝΗΣ) Υπ. βουλευτής Β’ Πειραιώς με τη ΜέΡΑ25\nΒΟΥΛΕΥΤΙΚΕΣ ΕΚΛΟΓΕΣ 2019 – ΒΑΡΟΥΦΑΚΗΣ ΙΩΑΝΝΗΣ (ΓΙΑΝΗΣ) ΥΠΟΨ. ΒΟΥΛΕΥΤΗΣ Β’ ΠΕΙΡΑΙΩΣ ΜΕ ΤΗ ΜΕΡΑ25. Αποτελέσματα βουλευτικών εκλογών 2015 και Ευρωεκλογών 2019 στην εκλογική Περιφέρεια Β’ Πειραιώς.\nΒΟΥΛΕΥΤΙΚΕΣ ΕΚΛΟΓΕΣ 2019 – ΒΑΡΟΥΦΑΚΗΣ ΙΩΑΝΝΗΣ (ΓΙΑΝΗΣ), Υποψ. βουλευτής Β’ Πειραιώς με τη ΜέΡΑ25. Δείτε τα αποτελέσματα των βουλευτικών εκλογών 2015 και των Ευρωεκλογών 2019 στην εκλογική Περιφέρεια Β’ Πειραιώς. Στην τελική ευθεία για τις κρίσιμες βουλευτικές εκλογές στις 7 Ιουλίου 2019, το newsit.gr σας μεταφέρει σε καθημερινή βάση όλες τις πολιτικές εξελίξεις και σας ενημερώνει mε συνεχή ροή για όσα συμβαίνουν σε όλη τη χώρα, λίγα μόλις 24ωρα πριν τις εκλογές της 7ης Ιουλίου 2019. Το newsit.gr, προκειμένου να είστε απόλυτα ενημερωμένοι, σας παρουσιάζει όλους τους υποψήφιους βουλευτές όλων των κομμάτων σε όλες τις εκλογικές Περιφέρειες. Στην εκλογική Περιφέρεια Β’ Πειραιώς, στα ψηφοδέλτια, σταυρούς βάζουμε μέχρι 3, ενώ οι βουλευτές που εκλέγονται είναι 8.


Συζήτηση για τις next gen κονσόλες | Page 57 | RageQuitGR v4.0 - "Η επόμενη εβδομάδα θα είναι κρίσιμη"\nΑυτό μοιάζει πιθανό, αρκεί η Nintendo να έχει τη διάθεση να πληρώσει κάτι παραπάνω για chip με tensor cores.\nθα έχει ενδιαφέρον να δούμε τι και πως θα τρέχει\nΠρος το παρόν κάποιος άλλος - βέβηλος θα έλεγα - δεν τρέχει εδώ και 20 ημέρες το Witcher 3...\n@Adhan ο aldrahn είσαι;\n@Adhan Ναι, με έχουν φάει οι ιμπεριαλιστικές μου τάσεις στο Rome, και έχω τρεχάματα IRL ( έπεσε δουλειά μαζεμένη τον τελευταίο καιρό ).\nΟι youtubers μιλάνε για το νέο switch που "αχνοφένεται" κάθε φορά που δεν έχουν κάτι σημαντικό να ασχοληθούν ή καμιά ιδέα για video. Αυτή η δουλειά συμβαίνει από την κυκλοφορία σχεδόν της κονσόλας.\nΘυμάμαι καλά τον πρώην πρόεδρο της nintendo να λέει ότι σκοπεύουν να κρατήσουν τη κονσόλα στην αγορά για μια δεκαετία. Αν ισχύει ακόμα, νομοτελειακά θα βγεί "switch pro". Στο σημείο αυτό όμως και με μια πανδημία να έχει "νεκρώσει" τα πάντα αυτές οι φήμες αγγίζουν επίπεδα γελοιότητας " Στον Θρύλο ο Καντονά! Αποκλειστικό ρεπορτάζ στις μέσα σελίδες."\nτι γραφικα να εχει το swith ειναι χειροτερα ακομα και απο low 1080p στο pc!\nδεν θέλω να φανώ απειλητικός αλλά η nintendo ξεκίνησε φτιάχνοντάς card game με πελάτες και την yakuza...\nΤο έπιασες το υπονοούμε ε?\nReactions: steel_havoc, Adhan and Admiral\nΤώρα που έκλεισε και επίσημα η εξαγορά της Bethesda από την Microsoft, τι επίδραση περιμένουμε να έχει; Θα κουνήσει την βελόνα προς την πλευρά της Μικρομαλακής στις πωλήσεις κονσολών;\nΠρέπει να κάνει καμιά χοντρή η sony για να δούμε μεγάλες αλλαγές. το PS είναι θρησκεία.\nReactions: Crusader, Hank Chinnaski and Admiral\nΓια να σας triggerάρω λίγο:\nΣτο Gow όπως και στο αντίστοιχο GoW της ms δεν μιλάει η ιστορία, μιλάνε τα μπράτσα\nReactions: bald_killer_clone, Crusader and Admiral\nΚαλά!! Κάτσε να παίξει σωστά το χαρτί του VR η Sony, και θα πάει άπατο το Xbox!!\nΔεν ξέρω πως θα τα πάει το vr αλλά πιστεύω θα παίζεται στον πόντο η πρωτιά αυτή την γενιά, δεν θα έχει περίπατους που έκανε η σονυ στην προηγούμενη ούτε ενα δυνατό μπάσιμο όπως έκανε το 360. Προς το τέλος ίσως ανοίξει η διαφορά ανάλογα και με τι παιχνίδια θα βγουν σε κάθε κονσόλα.\nκαλά το xbox πως και δεν έχει τίποτα για VR; δεδομένου και του καλύτερου hardware?\nΕίναι ότι δεν φαίνεται να έχει κάτι αντίστοιχο στα σκαριά το Xbox. Ενώ το PS5, είναι συμβατό με το PSVR και ετοιμάζεται και το νέο μοντέλο, μάλλον για το '22.\nΌχι μόνο αυτό αλλά αν και η Microsoft έχει και το δικό της hardware πρωτόκολλο (Windows Mixed Reality) στα PC, που το υποστηρίζουν αρκετες εταιρίες, δεν φαίνεται να το έχει εισαγάγει στο Xbox. Ενώ η Sony με ένα σχετικά φτηνό και plug 'n play σύστημα, έχει ήδη δημιουργήσει οικοσύστημα.\nΤώρα αν αξίζει γενικά το VR? Όταν το χρησιμοποίησα για πρώτη φορά, μου φάνηκε ότι γύρισα στο 1979, όταν είδα για πρώτη φορά καμπίνα Space Invaders σε ένα φούρνο στην Πετρούπολη!!!! Έτσι ένιωσα!!\nReactions: steel_havoc, Chosen Undead, Hank Chinnaski and 1 other person\nναι για αυτό λέω η MS το έχει πάρει πολύ ζεστά το θέμα του mixed reality και το παρακολουθώ από κοντά, αλλά δεν βλέπω κινητικότητα για το ΧΒΟΧ. Όχι τίποτα άλλο, αλλά αν κάνει mainstream κάτι το XBOX θα κάνει καλό και στα windows.\nΊσως η απαίτηση για SteamVR στο PC, να είναι ανασταλτικός παράγοντας. Ή θα πρέπει να φτιάξει δικό της πρωτόκολο VR για το XBox και μετά να μεταφέρει τα πάντα εκεί (πολύ ακριβό), ή θα πρέπει να στηρίζεται στην Valve για το VR του Χβοχ.\nΕδώ φαίνεται, ότι δεν τα υπολόγισε σωστά τα πράγματα!!\nδεν κάνει αυτό που έχει τώρα για hololens? νόμιζα πιάνει και τα vr\nXbox may be working on a VR headset - KitGuru\nWhile companies such as Valve, PlayStation and even Nintendo have tried their hands at virtual reali\nΘεωρώ πιο πιθανό να προσθέσουν υποστήριξη για τα Mixed Reality headsets, υπάρχουν πολλά μοντέλα στην αγορά.


Οργανώστε Πάρτι για να Επωφεληθεί το Ξενοδοχείο σας! - Hotelgenius Blog\nΟργανώστε Πάρτι για να Επωφεληθεί το Ξενοδοχείο σας!\nΣεπτεμβρίου 28, 2017 Hotel Business 0 Comments\nΑυτή είναι η τελευταία εβδομάδα του Ιουνίου και οι περισσότεροι από εμάς έχουμε ήδη μπει σε καλοκαιρινή διάθεση. Σε απλά ελληνικά, όλοι σχεδιάζουμε – είτε έχουμε ήδη προγραμματίσει – τις αποδράσεις των Σαββατοκύριακων και τις διακοπές μας, παρακολουθούμε καλοκαιρινές εκδηλώσεις στην πόλη και έχουμε την επιθυμία να πηγαίνουμε σε πάρτι και να διασκεδάζουμε. Το ίδιο ισχύει και για τους πιθανούς πελάτες του ξενοδοχείου σας. Ακόμα κι αν υπάρχουν πολλοί λόγοι για να επιλέξει κανείς ένα ξενοδοχείο, εκδηλώσεις που πραγματοποιούνται στις εγκαταστάσεις σας κατά τη διάρκεια της παραμονής τους, θα είναι πολύ ελκυστικές και, φυσικά, διασκεδαστικές για αυτούς.\nΣε αυτή τη χρονική στιγμή, το να διοργανώσετε μια εκδήλωση στις εγκαταστάσεις σας, εν μέσω της τρέλας του καλοκαιριού, μπορεί να ακούγεται πολύ δύσκολο και χρονοβόρο. Ωστόσο, εάν καταφέρετε να το πραγματοποιήσετε και να οργανώσετε μια-δυο αξέχαστες εκδηλώσεις, δε θα ικανοποιήσετε μόνο την επιθυμία των πελατών σας για διασκέδαση, αλλά θα ενισχύσετε επίσης τις προσπάθειες online marketing της επιχείρησής σας με έναν τρόπο που θα συζητήσουμε στη συνέχεια.\nΩς εκ τούτου, σας προτείνω ανεπιφύλακτα να κάνετε ένα βήμα παρά πέρα τις καλοκαιρινές σας προσφορές ώστε να προσελκύσετε περισσότερους επισκέπτες και να επικεντρωθείτε στο να τους ικανοποιήσετε με τον καλύτερο δυνατό τρόπο, την καλοκαιρινή διασκέδαση.\nΤο UGC είναι η νέα τάση του καλοκαιριού!\nΌπως όλα γίνονται πιο χαλαρά και χαρούμενα κατά τη διάρκεια των καλοκαιρινών μηνών, το ίδιο συμβαίνει και με τους λογαριασμούς μας στα μέσα κοινωνικής δικτύωσης. Καθώς όλων η διάθεση είναι καλή και η μελαγχολία του χειμώνα έχει μείνει πίσω, μας αρέσει να μοιραζόμαστε τις αναμνήσεις μας με φίλους. Όμως, ποια είναι η σχέση μιας καμπάνιας UGC με τις εκδηλώσεις που ανέφερα πριν; Θα σας το πω. Εάν οργανώσετε εκδηλώσεις που προαπαιτούν τη συμμετοχή των επισκεπτών σας ή ακόμα καλύτερα αν έχουν την αίσθηση του ανταγωνισμού, τότε οι επισκέπτες σας θα το μοιραστούν με άλλους και αυτό θα φέρει δωρεάν διαφήμιση για εσάς.\nΓια παράδειγμα, μπορείτε να πραγματοποιήσετε ένα διαγωνισμό ομορφιάς μεταξύ των επισκεπτών σας (οι λεπτομέρειες είναι στο χέρι σας, μπορεί να είναι ένας διαγωνισμός για το πιο γλυκό νήπιο, τον πιο όμορφο έφηβο και ούτω καθεξής) και να ανακοινώσετε ότι ο νικητής θα καθοριστεί από τον αριθμό των likes στο Facebook. Το αποτέλεσμα; Οι συμμετέχοντες θα επισκεφθούν τη σελίδα σας, θα μοιραστούν μια φωτογραφία και θα επισημάνουν τον εαυτό τους, όλοι οι φίλοι τους θα δουν τη δραστηριότητά τους και εάν όχι, οι συμμετέχοντες θα τους το ζητήσουν για να τους ψηφίσουν. Κι έτσι απλά θα έχετε πολλά νέα άτομα που θα ακολουθούν τη σελίδα σας και θα εμπλέκονται με τους λογαριασμούς σας στα μέσα κοινωνικής δικτύωσης.\nΈνα βραβείο για να καυχιέται!\nΈνας άλλος τρόπος για να ικανοποιήσετε τους περισσότερο αθλητικούς τύπους σας είναι να πραγματοποιείτε τέτοιου είδους διαγωνισμούς. Μπορεί να είναι οποιοδήποτε είδος αρκεί να υποστηρίζετε από τις εγκαταστάσεις σας. Αυτό το είδος των εκδηλώσεων δεν απαιτεί πολύ προετοιμασία καθώς το μόνο που χρειάζεται είναι να έχετε τις κατάλληλες αθλητικές εγκαταστάσεις. Σε αυτή την περίπτωση, θα πρέπει απαραιτήτως να πρόσφερε ένα βραβείο στο νικητή. Αυτό που προτείνω είναι να του προσφέρετε μερικές δωρεάν διανυκτερεύσεις για την επόμενη διαμονή του. Με αυτό τον τρόπο, όχι μόνο θα έρθει πίσω και θα δαπανήσει περισσότερα για τις υπηρεσίες σας, αλλά η πιθανότητα είναι ότι θα κάνει κράτηση για περισσότερες διανυκτερεύσεις από αυτές που θα του προσφέρετε δωρεάν.\nΌμοια με την προηγούμενη περίπτωση, οι συμμετέχοντες και, πάνω απ ‘όλα, ο νικητής θα μοιραστεί τη νίκη του με το κοινό και όταν θα έρθει πίσω για να απολαύσει το δώρο του, θα το αναφέρει σίγουρα και πάλι. Ποιος δεν θέλει να δείχνει τυχερός και επιτυχημένος στα μέσα κοινωνικής δικτύωσης ούτως ή άλλως;\nΑπλώς για διασκέδαση!\nΌπως είπαμε και στην αρχή, εκτός από την ενίσχυση των προσπαθειών σας για online marketing, οι εκδηλώσεις πραγματοποιούνται για να κάνετε τους επισκέπτες σας να διασκεδάσουν. Ένας ευτυχισμένος επισκέπτης μεταφράζεται σε έναν επισκέπτη που θα επιστρέψει και αυτό σημαίνει αυξημένο ποσοστό διατήρησης πελατών (guest retention). Έτσι, δημιουργείτε μία κατάσταση που θα ωφελήσει και τους δυο σας. Σε αυτή την περίπτωση, θα πρέπει να κάνετε ότι καλύτερο μπορείτε για να κάνετε τους καλεσμένους σας να ζήσουν τις καλύτερες στιγμές της ζωής τους (από το νεότερο μέχρι το μεγαλύτερο). Αυτό μπορεί να γίνει με παιχνίδια, πάρτι και διάφορους άλλους τρόπους, ανάλογα με τους πόρους του ξενοδοχείου σας. Λάβετε υπόψη σας ότι σε αυτή την περίπτωση, δε σας νοιάζει να έχετε δωρεάν δημοσιότητα ή να δώσετε κάποιο ειδικό βραβείο. Ο στόχος σας είναι η διασκέδαση των καλεσμένων σας, ώστε όταν φύγουν από το ξενοδοχείο σας να έχουν μείνει με τις καλύτερες εντυπώσεις και να μεταφέρουν στον κόσμο τα καλύτερα για τη φιλοξενία σας. Βλέπετε; Ακόμα κι αν δεν είναι προγραμματισμένο, θα έχετε υποστηρικτές του ξενοδοχείου σας που θα το διαφημίζουν από στόμα σε στόμα (word of mouth).\nΣχετικά με τη Hotelgenius!\nΗ Hotelgenius είναι ο καλύτερος συνεργάτης σας για την προώθηση των εκδηλώσεων στο ξενοδοχείο σας. Γιατί ισχύει αυτό; Γιατί χάρη στο εύχρηστο σύστημά της, μπορείτε να δημοσιεύσετε τις εκδηλώσεις σας σε ελάχιστο χρόνο και αμέσως να τις προωθήσετε στους λογαριασμούς των κοινωνικών μέσων δικτύωσης σας. Με συνεργάτες όπως η Hotelgenius, μπορείτε να οργανώστε εκδηλώσεις μέχρι και την τελευταία στιγμή, οπότε μην χάνετε την ευκαιρία να δώσετε επιπλέον αξία τόσο στους πελάτες σας όσο και στις πιθανότητες του ξενοδοχείου σας για μια καλύτερη εικόνα.


"Ποιος έχει εμπειρία από Playstation 4": 88χρονος ψάχνει βοήθεια στη γειτονιά και γίνεται viral - 14.04.2021, Sputnik Ελλάδα\n"Ποιος έχει εμπειρία από Playstation 4": 88χρονος ψάχνει βοήθεια στη γειτονιά και γίνεται viral\nΤη βοήθεια της γειτονιάς ζήτησε ο 88χρονος από τη Γερμανία όταν η προσπάθειά του να παίξει Playstation 4 οδηγήθηκε σε αποτυχία.\nΤη βοήθεια της γειτονιάς ζήτησε ο 88χρονος από τη Γερμανία όταν η προσπάθειά του να παίξει Playstation 4 οδηγήθηκε σε αποτυχία.Έτσι, ο Κλάους Γιούργκεν Λάνγκνερ τύπωσε 100 αφίσες και τις μοίρασε στη γειτονιά του ρωτώντας αν υπάρχει κανείς που θα μπορούσε να τον βοηθήσει με το διάσημο παιχνίδι «The Elder Scrolls V: Skyrim». Η ανταπόκριση όμως ξεπέρασε κάθε προσδοκία καθώς το αίτημά του έγινε viral και η αφίσα του έχει 1.000 share στα social media. Χρήστες του Twitter, Facebook και Instagram, σχολίαζαν πόσο γλυκό και προσωπικό ήταν το μήνυμά του.Το Skyrim είναι παιχνίδι ρόλων, με αρκετά σύνθετες απαιτήσεις και αρκετούς παίκτες. Είναι διάσημο για τον τεράστιο φαντασιακό κόσμο στον οποίο κάποιος μπορεί να αφιερώσει δεκάδες ακόμα και εκατοντάδες ώρες. Ο Λάνγκνερ θεώρησε τον εαυτό του έτοιμο για το παιχνίδι καθώς και ο ίδιος είχε εμπειρία εναλλαγής ρόλων.Χρόνια πριν έπαιζε Morrowind, όπως λέει στο Spiegel, μία προηγούμενη έκδοση της σειράς «The Elder Scrolls». Αλλά δεν ήταν εύκολο να μπει και στη νέα έκδοση καθώς ο υπολογιστής του ήταν παλιός.Όπως εξομολογείται, το μότο του είναι «Κάνε ό,τι νομίζεις» και με αυτό μπαίνει και στο Skyrim. Δεν τον ενδιαφέρει η ιστορία του παιχνιδιού, θέλει απλώς να δει τον κόσμο, τους τεράστιους παγετώνες και τα άγρια ποτάμια από όπου ξεπηδούν τα ψάρια.Η ανάγκη για το παιχνίδι βγήκε μέσα από τον πόνο. Το πρόβλημα είναι ο γοφός, αλλά οι γιατροί του έχουν πει ότι είναι πολύ μεγάλος για να κάνουν εγχείρηση. Το Skyrim του θύμισε το παλαιότερο παιχνίδι που έπαιζε και πώς τότε κατάφερνε να ξεχάσει τον πόνο.«Όταν έστησα το Playstation 4 και προσπάθησα να εγκαταστήσω το παιχνίδι ο Κλάους Γιούργκεν ήταν στο κρεβάτι καθώς πονούσε» λέει ο γείτονάς του Χάινς. «Αλλά μετά το παιχνίδι άρχισε και εκείνος κάθισε μπροστά στον υπολογιστή. Ο πόνος έφυγε μακριά».\nviral, social media, γερμανία\n17:24 14.04.2021 (Ανανεώθηκε: 18:21 14.04.2021)\nCC0 / / PlayStation\nΟ 88χρονος τύπωσε αφισάκια ζητώντας από τη γειτονιά να τον βοηθήσει για το πώς να παίξει Playstation 4, καθώς τον δυσκόλευε.\nΈτσι, ο Κλάους Γιούργκεν Λάνγκνερ τύπωσε 100 αφίσες και τις μοίρασε στη γειτονιά του ρωτώντας αν υπάρχει κανείς που θα μπορούσε να τον βοηθήσει με το διάσημο παιχνίδι «The Elder Scrolls V: Skyrim».\nΗ ανταπόκριση όμως ξεπέρασε κάθε προσδοκία καθώς το αίτημά του έγινε viral και η αφίσα του έχει 1.000 share στα social media. Χρήστες του Twitter, Facebook και Instagram, σχολίαζαν πόσο γλυκό και προσωπικό ήταν το μήνυμά του.\nΤο Skyrim είναι παιχνίδι ρόλων, με αρκετά σύνθετες απαιτήσεις και αρκετούς παίκτες. Είναι διάσημο για τον τεράστιο φαντασιακό κόσμο στον οποίο κάποιος μπορεί να αφιερώσει δεκάδες ακόμα και εκατοντάδες ώρες. Ο Λάνγκνερ θεώρησε τον εαυτό του έτοιμο για το παιχνίδι καθώς και ο ίδιος είχε εμπειρία εναλλαγής ρόλων.\nΧρόνια πριν έπαιζε Morrowind, όπως λέει στο Spiegel, μία προηγούμενη έκδοση της σειράς «The Elder Scrolls». Αλλά δεν ήταν εύκολο να μπει και στη νέα έκδοση καθώς ο υπολογιστής του ήταν παλιός.\n5 Ιανουαρίου, 21:44\nΌπως εξομολογείται, το μότο του είναι «Κάνε ό,τι νομίζεις» και με αυτό μπαίνει και στο Skyrim. Δεν τον ενδιαφέρει η ιστορία του παιχνιδιού, θέλει απλώς να δει τον κόσμο, τους τεράστιους παγετώνες και τα άγρια ποτάμια από όπου ξεπηδούν τα ψάρια.\nΗ ανάγκη για το παιχνίδι βγήκε μέσα από τον πόνο. Το πρόβλημα είναι ο γοφός, αλλά οι γιατροί του έχουν πει ότι είναι πολύ μεγάλος για να κάνουν εγχείρηση. Το Skyrim του θύμισε το παλαιότερο παιχνίδι που έπαιζε και πώς τότε κατάφερνε να ξεχάσει τον πόνο.\n«Όταν έστησα το Playstation 4 και προσπάθησα να εγκαταστήσω το παιχνίδι ο Κλάους Γιούργκεν ήταν στο κρεβάτι καθώς πονούσε» λέει ο γείτονάς του Χάινς. «Αλλά μετά το παιχνίδι άρχισε και εκείνος κάθισε μπροστά στον υπολογιστή. Ο πόνος έφυγε μακριά».


Ετικέτα: κοινωνικό | Σελίδα 3 | The Indicator\nΗ πίστωση των εγκεκριμένων αιτήσεων του κοινωνικού μερίσματος της τελευταίας φάσης (17-21 Ιανουαρίου) θα πραγματοποιηθεί.\n6 Φεβρουαρίου 2019 • Ώρα δημοσίευσης: 9:05 πμ\nΑνοιχτή μέχρι και σήμερα, Δευτέρα 21 Ιανουαρίου είναι η πλατφόρμα Koinonikomerisma.gr για τις αιτήσεις για.\nΑνοίγει ξανά από σήμερα, Πέμπτη 17 Ιανουαρίου, η διαδικτυακή εφαρμογή για την υποβολή αιτήσεων για.\n17 Ιανουαρίου 2019 • Ώρα δημοσίευσης: 8:44 πμ\nΑνοίγει ξανά η εφαρμογή για το κοινωνικό μέρισμα – Ποιους αφορά\nΠραγματοποιήθηκε την Παρασκευή 28 Δεκεμβρίου η δεύτερη καταβολή του κοινωνικού μερίσματος 2018 σε 196.099 δικαιούχους-νοικοκυριά.\n8 Ιανουαρίου 2019 • Ώρα δημοσίευσης: 7:45 μμ\nΣτην πρωινή εκπομπή του ΑΝΤ1 μίλησε ο πρόεδρος της ΗΔΙΚΑ, Α. Τάγαρης για το κοινωνικό.\nΜέχρι το βράδυ έχουν προθεσμία οι πολίτες που για διαφόρους λόγους δεν έχουν ολοκληρώσει τη.\nΜέχρι αύριο Παρασκευή οι αιτήσεις για το κοινωνικό μέρισμα\nΣτις 21 Δεκεμβρίου κλείνει η πλατφόρμα του Κοινωνικού Μερίσματος, με τον χρόνο να μετρά αντίστροφα.\n20 Δεκεμβρίου 2018 • Ώρα δημοσίευσης: 9:24 πμ


12 over σε 13 παιχνίδια η Μονακό (10/01) | betplayer\n12 over σε 13 παιχνίδια η Μονακό (10/01)\nΜε τον αγώνα μεταξύ Τρικάλων – Αστέρα Τρίπολης ανοίγει η «αυλαία» του 3ου γύρου του Κυπέλλου Ελλάδος. Η ομάδα της Θεσσαλίας προέρχεται από μια ξεκούραστη βδομάδα, καθώς αναβλήθηκε το παιχνίδι της με την Αναγέννηση Καρδίτσας την περασμένη Κυριακή. Οι γηπεδούχοι έχουν 7 no goal στα 8 τελευταία ματς σε όλες τις διοργανώσεις, ανεξαρτήτως έδρας, under τα 6 από τα 8 αυτά, ενώ no goal ήταν και οι πέντε πρόσφατοι αγώνες τους στη διοργάνωση.\nΑντίθετα, οι 8/9 τελευταίες αναμετρήσεις του Αστέρα σε πρωτάθλημα και Κύπελλο ήταν goal/goal, ενώ στα έξι πρόσφατα παιχνίδια που έδωσε μακρυά από την Τρίπολη για τον θεσμό, σημείωσε πέντε οver.\nΑτλέτικο Μαδρίτης και Λας Πάλμας συγκρούονται απόψε σε μια αναμέτρηση που μάλλον έχει τυπικό χαρακτήρα για τους γηπεδούχους, οι οποίοι -εκτός απροόπτου- έχουν πάρει την πρόκριση στην επόμενη φάση του Κυπέλλου, μετά το 0-2 του πρώτου αγώνα. Η ομάδα του Ντιέγο Σιμεόνε διανύει περίοδο μίνι φορμαρίσματος, με πέντε διαδοχικές νίκες σε όλες τις διοργανώσεις. Στις επτά τελευταίες αναμετρήσεις που έχει δώσει στη Μαδρίτη, για το Copa del Ray, πέτυχε πέντε οver, τα τέσσερα από αυτά και over 3.5.\nGoal/goal είχαν τα πέντε πρόσφατα εκτός έδρας ματς της Λας Πάλμας στο Κύπελλο, ενώ τα 5/6 παιχνίδια σε όλες τις διοργανώσεις, ανεξαρτήτως έδρας, τελείωσαν under.\nToν νικητή του αγώνα Νάπολι – Σπέτσια για τους «16» του Κυπέλλου Ισπανίας τον ξέρουμε... ήδη. Μόνο με -θαύμα- δεν θα προκριθεί η γηπεδούχος ομάδα, που βρίσκονται μια κατηγορία πιο πάνω από την αντίπαλό της κυριολεκτικά και... μεταφορικά. Οι ναπολιτάνοι είναι στα... χάι τους τελευταία και προέρχονται από έξι σερί οver σε όλες τις διοργανώσεις, αήττητοι στα συγκεκριμένα ματς (πέντε νίκες, μια ισοπαλία), ενώ τα πέντε από αυτά ήταν και goal/goal. Ωστόσο, στο γήπεδό τους δεν δέχονται εύκολα τέρματα στο Κύπελλο και τα 6 από τα 7 πρόσφατα ήταν no goal.\nOμάδα του under η Σπέτσια έφερε 18 σε 22 αγώνες για πρωτάθλημα και Κύπελλο, ενώ στους 8 τελευταίους αγώνες του Coppa Italia είχε επτά no goal και έξι under.\nΓια το Λιγκ Καπ Γαλλίας η Ναντ υποδέχεται τη Νανσί, με τους γηπεδούχους να έχουν μια τάση προς το over στη συγκεκριμένη διοργάνωση, καθώς έτσι τελείωσαν οι 7 από τους 8 πρόσφατους αγώνες τους, οι έξι από αυτούς ήταν και goal/goal. Εντός έδρας έχουν έξι διαδοχικά οver στο Λιγκ Καπ.\nΗ Νανσί είναι ομάδα του no goal, που έφερε σε 10 από τα 11 τελευταία παιχνίδια σε πρωτάθλημα, Κύπελλο και Λιγκ Καπ και έξι στα επτά πρόσφατα εκτός έδρας για τις ίδιες διοργανώσεις.\nΣτη δεύτερη αναμέτρηση που γίνεται για τον συγκεκριμένο θεσμό η Σοσό φιλοξενεί τη Μονακό. Η γηπεδούχοι προέρχονται από πέντε σερί under στα ματς που έδωσαν πρόσφατα στο Λιγκ Καπ, τα τέσσερα από αυτά ολοκληρώθηκαν με 2-3 γκολ (για να είμαστε ακριβείς σε όλα σημειώθηκαν δύο τέρματα).\nΗ Μονακό είναι ομάδα που πετάει... φωτιές στην επίθεση κι έτσι εξηγούνται τα 12 over στους 13 αγώνες της σε όλες τις διοργανώσεις, ενώ στο Λιγκ Καπ δεν έχει δεχτεί κανένα τέρμα στα τέσσερα τελευταία της παιχνίδια κι έχει πετύχει 12 (3-0 μέσος όρος).


Ατύχημα λεωφορείου του ΚΤΕΛ με 22 επιβάτες στο νοσοκομείο – The Panhellenic Post\nΑτύχημα λεωφορείου του ΚΤΕΛ με 22 επιβάτες στο νοσοκομείο\nΛεωφορείο του ΚΤΕΛ που εκτελούσε το δρομολόγιο Αμαλιάδα – Πάτρα βγήκε από το δρόμο στο ύψος της Οβρυάς και ανατράπηκε.\nΣύμφωνα με το patrastime.gr οι τραυματίες είναι 22 -όλοι εκτός κινδύνου- και έχουν μεταφερθεί με ασθενοφόρο του ΕΚΑΒ στο Γενικό Κρατικό Νοσοκομείο Πατρών “Άγιος Ανδρέας“.\nΟ Διευθυντής του ΕΚΑΒ Πάτρας Γρηγόρης Μπαράκος μιλώντας στην εκπομπή “Αλφαβήτα” των Δημήτρη Αβραμίδη και Απόστολου Βουλδή στον Αντέννα Πάτρας 105,3 ανέφερε ότι οι τραυματίες είναι 22, όλοι τους ελαφρά, οι οποίοι έχουν διακομιστεί στο Νοσοκομείο “Άγιος Ανδρέας”.\nΠαραμένουν αδιευκρίνιστες οι συνθήκες κάτω από τις οποίες συνέβη το τροχαίο αν και οι πρώτες ενδείξεις δείχνουν πως το ατύχημα προκλήθηκε από σκασμένο λάστιχο.\nΤο λεωφορείο, όπως αναφέρουν πληροφορίες του thebest.gr, μετά την ανατροπή του σύρθηκε για αρκετά μέτρα στο πρανές και αυτό απεδείχθη σωτήριο.\n[Ατύχημα], [λεωφορείο], [Τραυματίες]\nΙστορική αλλαγή στον τραπεζικό χώρο! Αποχωρεί από την ηγεσία της Alpha Bank ο Γιάννης Κωστόπουλος


Ερντογάν: Ότι πει η δικαιοσύνη... | larissanet.gr - H Νέα Εφημερίδα της Λάρισας\nΚόσμος » Ερντογάν: Ότι πει η δικαιοσύνη…\nΕρντογάν: Ότι πει η δικαιοσύνη…\nΗμερομηνία: 1 Απριλίου 2018, 21:04 Κατηγορία: Κόσμος\nΣφοδρή επίθεση κατά των Ευρωπαίων που στην Βάρνα τον πίεσαν να απελευθερώσει του δύο Ελληνες στρατιωτικούς εξαπέλυσε ο Ταγίπ Ερντογάν.\nΌπως μετέδωσε ο Μανώλης Κωστίδης στο κεντρικό δελτίο του ΣΚΑΙ, ο Ερνογάν είπε: «Ξέρετε, κάποιοι προσπάθησαν να με σκοτώσουν και διέφυγαν στην Ελλάδα με ελικόπτερο. Τότε ο Τσίπρας μου είχε πει πει ότι «σε 10 – 15 μέρες θα το κανονίσω».\nΠέρασαν μήνες και χρόνια και ακόμη να το κανονίσει. Και τώρα ψάχνουν να τους προστατεύσουν. Πριν από λίγες ημέρες πιάσαμε δύο Ελληνες που παραβίασαν τα σύνορα. Ξεσηκώθηκε όλη η Δύση. Μας είπαν «είστε μεγάλο κράτος, δώστε τους σε εμάς.» Λυπάμαι, είμαστε κράτος δικαίου. Η δικαιοσύνη θα αποφασίσει. Σταματήστε. Για αυτούς τους τρομοκράτες δεν κάνατε τίποτα. Για αυτούς δεν είπατε τίποτα στον Τσίπρα».


Aπαραίτητος ο προσχολικός & προαθλητικός καρδιολογικός έλεγχος ~ NEWSCITY1\nAπαραίτητος ο προσχολικός & προαθλητικός καρδιολογικός έλεγχος\n1:04:00 μ.μ. newscity1. net No comments\nΜέτρα για την αποφυγή τραγωδιών που έχουν τις ρίζες τους σε αδιάγνωστα καρδιολογικά προβλήματα πρέπει να λαμβάνουν οι γονείς κατά την έναρξη της σχολικής χρονιάς και γενικά όταν\nτα παιδιά τους ξεκινούν αθλητικές δραστηριότητες.\n«Οι περισσότεροι άνθρωποι σοκάρονται στην είδηση του αιφνίδιου θανάτου ενός νέου ανθρώπου, γιατί συχνά πιστεύουν ότι τα παιδιά και οι έφηβοι, ακόμα και οι νεαροί ενήλικες, έχουν άριστη υγεία και δεν αντιμετωπίζουν κίνδυνο για σοβαράκαρδιολογικά προβλήματα. Κάθε χρόνο όμως ένας αριθμός μαθητών και φοιτητών πεθαίνουν ξαφνικά από καρδιακές παθήσεις, πολλές φορές χωρίς να έχουν κανένα προειδοποιητικό σύμπτωμα. Κι αυτό γιατί, σύμφωνα με στατιστικά στοιχεία, περίπου το 1% των παιδιών, παρουσιάζουν παθήσεις της καρδιάς που τους απαγορεύουν τα ανταγωνιστικά αθλήματα.\n«Η πλειοψηφία των περιπτώσεων αιφνίδιου καρδιακού θανάτου σε μαθητές και γενικότερα σε άτομα μικρότερα των 35 ετών προκαλούνται από κληρονομικέςμυοκαρδιοπάθειες και κυρίως από υπερτροφική μυοκαρδιοπάθεια ή απόαρρυθμιογόνο μυοκαρδιοπάθεια της δεξιάς κοιλίας, όπως είναι η νόσος Νάξος η οποία ενδημεί στην περιοχή της Μεσογείου. Ωστόσο, στη μεταθανάτια εξέταση περίπου στο 2% των αθλητών που πεθαίνουν ξαφνικά οι λόγοι δεν αποκαλύπτονται» σημειώνει ο κ. Πατσουράκος και προσθέτει: «Υπάρχουν παθήσεις που η διάγνωσή τους είναι ανέφικτη μόνο με κλινική εξέταση. Μεταξύ αυτών είναι το σύνδρομο Wolf-Parkinson-White (WPW) και το σύνδρομο μακρού Q-T. Για το τελευταίο, μελέτες σε συγγενείς πρώτου βαθμού των ανθρώπων που έχασαν τη ζωή τους από αιφνίδιο θάνατο έδειξαν ότι ένα ποσοστό των θανάτων οφείλεται σ’ αυτό το σύνδρομο όπως και στο σύνδρομο Brugada».\n«Εάν έχετε παιδιά που πηγαίνουν στο σχολείο και ασχολούνται με σχολικές ή εξωσχολικές αθλητικές δραστηριότητες, δεν πρέπει να αμελείτε τον καρδιολογικό τους έλεγχο. Είναι τραγικό λάθος να ζητούν οι γονείς από τον καρδιολόγο την πιστοποίηση ότι μπορούν να αθλούνται τα παιδιά τους χωρίς οι ιατροί να τα έχουν εξετάσει και να θυμώνουν όταν αυτοί το αρνούνται. Τα παιδιά θα πρέπει πράγματι να υποβάλλονται σε ιατρικές εξετάσεις για να λαμβάνουν μέρος σε αθλητικές δραστηριότητες ώστε να αποφεύγονται δραματικά γεγονότα. Ο καρδιολογικός έλεγχος, που περιλαμβάνει τη λήψη του ατομικού και οικογενειακού ιστορικού, την κλινική εξέταση, τοηλεκτροκαρδιογράφημα κ το υπερηχογράφημα καρδιάς, μπορεί να σώσει τη ζωή τους» συμβουλεύει ο κ. Πατσουράκος, συμπληρώνοντας ότι είναι σημαντικό να επαναλαμβάνεται μία φορά το χρόνο.


Μύκονος: Πώς μπήκε το λουκέτο στις «χρυσές μπριζόλες» του Salt Bae -Τα τηλέφωνα που έπεσαν μόλις κατάλαβαν τους Εφοριακούς - Volosday.gr - Το ενημερωτικό site της Μαγνησίας\n21 Ιουνίου 20190392\nΗ αλυσίδα των 15 εστιατορίων του Τούρκου Νουσρέτ Γκιοκτσέ, που ειδικεύεται στο κρέας, επεκτάθηκε πρόσφατα στην Ελλάδα και συγκεκριμένα στο νησί των Ανέμων. Οι λόγοι είναι προφανείς. Δεν υπάρχουν πολλοί τουριστικοί προορισμοί, που θα ήταν κάποιος διατεθειμένος να πληρώσει 100 δολάρια για μια μπριζόλα ή 30 ευρώ για ένα burger.\nΠρόσφατη αποτίμηση των εστιατορίων Nusr Et, έδειξε ότι αξίζουν 1,5 δις δολάρια ήτοι περί τα 1,3 δις ευρώ! Παρά ταύτα, ο Τούρκος ή εν πάση περιπτώσει όσοι διαχειρίζονται το εστιατόριο του στη Μύκονο, έκριναν σκόπιμο να αποκρύψουν έσοδα μερικών χιλιάδων ευρώ.\nΔεν πήγαν τυχαία οι εφοριακοί στον Salt Bae\nΗ «επίσκεψη» των εφοριακών δεν ήταν τυχαία. Υπήρχαν πληροφορίες, ότι όπως σε άλλα πανάκριβα στέκια, έτσι κι εκεί μερικές φορές… ξεχνούν να κόβουν αποδείξεις. Η ολονύχτια, διακριτική τους παρουσία, κατέληξε σε έλεγχο, όπου και διαπιστώθηκε ότι δεν είχαν εκδοθεί 34 αποδείξεις, συνολικής αξίας 25.800 ευρώ, κοινώς περίπου 760 ευρώ κατά μέσο όρο ανά τραπέζι. Αν και μπροστά στα «χρυσά» καλαμαράκια, οι μπριζόλες του Salt Bae μοιάζουν… φτηνές, είναι ενδεικτικό ότι οι τιμές τους κυμαίνονται από 70 ως 275 δολάρια ή 62 με 245 ευρώ.\nΟι μετακινήσεις γίνονται με όλα τα δυνατά μέσα, προκειμένου να υπάρχει το στοιχείο του αιφνιδιασμού κι έτσι επιστρατεύονται αεροπλάνα, πλοία της γραμμής ακόμα και σκάφη του Λιμενικού, τα οποία χρησιμοποιήθηκαν και πέρσι για ξαφνικές εφόδους από τη θάλασσα σε απομακρυσμένα σημεία νησιών ή της Ηπειρωτικής Ελλάδας.\nΚάπως έτσι, αποκαλύφθηκαν οι βίλες- χρυσωρυχεία, οι οποίες ενοικιάζονται σε τουρίστες με «βαριά» πορτοφόλια, χωρίς να δηλώνονται, όμως, αυτά τα εισοδήματα στην εφορία\n18 Αυγούστου 20180210\n28 Μαρτίου 20190291\n29 Ιουλίου 20180226


10 χρόνια από τη στυγερή δολοφονία των δύο Ειδικών Φρουρών της ΔΙ.ΑΣ. – Λόγος της Πέλλας\nHome/Ειδήσεις/Ελλάδα/10 χρόνια από τη στυγερή δολοφονία των δύο Ειδικών Φρουρών της ΔΙ.ΑΣ.\nΛόγος Πέλλας 01/03/2021\tΕλλάδα\nΗ διπλή δολοφονία των αστυνομικών της ομάδας ΔΙ.ΑΣ. τον Μάρτιο του 2011 στου Ρέντη είχε σοκάρει όλη την Ελλάδα. Οι συνάδελφοί τους ετοίμασαν έναν βίντεο για τον Γιώργο Σκυλογιάννη και τον Ιωάννη Ευαγγελινέλη, καθώς συμπληρώνονται 10 χρόνια από τον θάνατό τους.\n“Η θυσία και το παράδειγμα προσφοράς του αίματος και της ζωής δύο νέων ανθρώπων παραμένει ανεξίτηλη παρ’ όλο που πέρασαν 10 χρόνια, από την στιγμή της στυγερής και άνανδρης δολοφονίας των δύο Ειδικών Φρουρών της ΔΙ.ΑΣ Γεωργίου Σκυλογιάννη και Ιωάννη Ευαγγελινέλη” αναφέρουν.\n“Η κοινωνία και η οικογένεια της Ελληνικής Αστυνομίας οφείλει να τιμά την μνήμη των δύο αυτών ηρώων που τόσο πρόωρα και άδικα έφυγαν από κοντά μας. Ο πόνος της μάνας αβάσταχτος, αλλά όλοι εμείς οι συνάδελφοι του Γιάννη και του Γιώργου ΠΑΙΔΙΑ τους. Φέτος οι συνθήκες δεν μας επιτρέπουν να τιμήσουμε την μνήμη τους όπως ξέρουμε κι όπως τους αρμόζει, έτσι εκτός από την λιτή τελετή επιμνημόσυνης δέησης, η ΠΟΑΕΦ και το ΣΕΦΕΑΑ ως ελάχιστο φόρο τιμής θυμίζουν σε όλους την αξία της θυσίας Τους. Δεν εκφράζεται μεγαλύτερη ευγνωμοσύνη απέναντι στους συναδέλφους που θυσιάστηκαν για την κοινωνία , από την διατήρηση της μνήμης και του φωτεινού παραδείγματος της πράξης τους. Μόνο λίγοι τους θυμούνται, οι συνάδελφοι που στο δρόμο τους βαδίζουν. Μόνο αυτοί δεν τους ξεχνούν, οι καταδικασμένοι, σε ήρωες να μοιάσουν. ΑΘΑΝΑΤΟΙ” τονίζουν.\nΠριν από τρία χρόνια, το 2018, την οργή των συγγενών των θυμάτων προκάλεσε η αθώωση ενός εκ των τριών κατηγορουμένων για τη δολοφονία. Οι άλλοι δύο καταδικάστηκαν σε δύο φορές ισόβια και 66 χρόνια κάθειρξη.\n“Σε πνίγει και δείχνει τη γελοιότητα όλων αυτών των ανθρώπων που στηρίζουν του δολοφόνους των παιδιών. Είναι ένοχοι όλοι. Κανένα ελαφρυντικό. Θα το παλέψουμε, θα συνεχίσουμε να τιμούμε όλοι μαζί τον Γιώργο και τον Γιάννη”, ξέσπασε η μητέρα του Γιώργου Σκυλογιάννη. Οι κατηγορούμενοι είχαν σκοτώσει το 2011 πυροβολώντας με καλάσνικοφ κατά τη διάρκεια καταδίωξης τους αστυνομικούς Ιωάννη Ευαγγελινέλη και Γιώργου Σκυλογιάννη.\nPrevious Η κυβέρνηση μελετά τα ισόβια σε βιαστές ανηλίκων\nNext Αναταράξεις με το “My Style Rocks” και η Κάτια Ταραμπάνκο στον… πάγκο